Pengunjung dilarang mandi di Pantai Irama
Oleh TOREK SULONG

28 November 2020, 3:17 pm
BACHOK – Pantai Irama di sini sudah dipasangkan bendera merah yang menunjukkan tanda amaran sekali gus tidak membenarkan aktiviti riadah dan mandi-manda di pantai berkenaan ketika ini.
Seorang anggota Pegawai Bomba Bantuan Keselamatan Air dan Pasukan Penyelamat (PBB Swart) di Pantai Irama, Mohamad Nazri Hamdan, 21, berkata, seramai enam orang ditugaskan secara bergilir-gilir berkawal dan memantau keadaan semasa di pantai berkenaan.
Katanya, selain itu seramai lima anggota ditempatkan di Pantai Tok Bali di sini untuk menjalankan tugas yang sama dalam usaha mengekang musibah kes lemas dalam tempoh tengkujuh.
“Keadaan ombak dan struktur dasar laut pada musim ini tidak sesuai untuk aktiviti berenang atau sukan air.
“Anggota yang bertugas menjalankan rondaan di lokasi tumpuan pengunjung dan akan menasihatkan mereka agar tidak ke tepi pantai dalam keadaan ombak besar,” katanya.
Menurut Mohamad Nazri anggota PBB Swart akan menasihatkan pengunjung untuk tidak berteduh di kawasan pokok rhu sekiranya angin Monson Timur Laut bertiup kencang.

Tinjauan Kosmo! di Pantai Irama mendapati tiada pengunjung yang datang berkelah sejak semalam termasuk kedai-kedai makan dan minuman di pantai berkenaan juga sudah tidak beroperasi.
Seorang lagi anggota, Che Muhammad Aqil Iqmal Che Deraman, 21, berkata, bilangan pengunjung ke Pantai Irama agak merosot berbanding sebelumnya.
“Ini mungkin disebabkan kepatuhan orang ramai terhadap Perintah Kawalan Pergerakan Bersyarat (PKPB) agar tidak berada di tempat awam dengan mengambil langkah duduk di rumah buat,” katanya. – K! ONLINE


ATM tingkat keselamatan anggota di sempadan
Oleh YATIMIN ABDULLAH

28 November 2020, 2:53 pm
RANTAU PANJANG – Tahap keselamatan anggota Angkatan Tentera Malaysia (ATM) yang melakukan penugasan di sempadan Malaysia-Thailand di negeri ini dipertingkatkan menerusi pemakaian jaket kalis peluru dan helmet balistik.
Panglima Briged Kelapan Infantri Malaysia (8 Briged), Brigedier Jeneral Zamsari Abu Hassan berkata, tindakan itu diambil susulan kes anggota Pasukan Gerakan Am (PGA) yang maut ditembak oleh penyeludup ketika sedang bertugas mengawal sempadan Malaysia-Thailand di Perlis baru-baru ini.
Menurutnya, pemakaian kelengkapan keselamatan itu bagi mencegah risiko kecederaan terhadap anggota yang bertugas sekiranya terkena tembakan dari geng-geng penyeludup.
“Kita turut bekerjasama dengan agensi penguatkuasa lain yang bertugas di sempadan menerusi maklumat risikan.
“Hal ini bagi memastikan kedaulatan negara berada pada tahap terbaik,” katanya
Terdahulu beliau turun padang meninjau penugasan anggota ATM di pangkalan haram Balai Polis dekat Lubok Stol di sini hari ini.

Zamsari berkata, ATM tidak akan berganjak malah akan terus berdiri teguh bagi memastikan kedaulatan negara terus kukuh daripada sebarang ancaman.
Katanya, beliau berharap orang ramai dapat memberikan kerjasama dengan menyalurkan maklumat berkait aktiviti penyeludupan dan pencerobohan pendatang asing tanpa izin (Pati).
Zamsari berkata, selain itu rondaan agresif turut dilakukan dalam usaha mengekang aktiviti jenayah dan penyeludupan.
Katanya, rondaan itu melibatkan lokasi ‘panas’ sering menjadi tumpuan aktiviti penyeludupan.
“Dron turut digunakan untuk mengenalpasti ancaman dan mengesan pergerakan penyeludup sekaligus memudahkan lagi operasi dijalankan,” katanya. – K! ONLINE


Lima ditahan cuba sogok polis
Oleh ROHANA MOHD. NAWI

28 November 2020, 3:08 pm
KOTA BHARU – Polis menahan lima lelaki termasuk empat warga Myanmar selepas cuba menyogok anggota di sekatan jalan raya (SJR) Simpang Tiga Alor Hijau, Selising dekat Pasir Puteh Sabtu lalu.
Kesemua lelaki berusia antara 30 hingga 39 tahun itu ditahan sepasukan anggota polis selepas melakukan pemeriksaan terhadap sebuah kereta Perodua Kancil yang dinaiki mereka di SJR itu kira-kira pukul 6.35 petang.
Ketua Polis Kelantan, Deputi Komisioner Shafien Mamat berkata, hasil pemeriksaan di dalam kereta itu, pihak polis merampas wang tunai berjumlah RM1,000 daripada salah seorang lelaki terbabit.
Katanya, empat rakyat Myanmar itu juga gagal mengemukakan sebarang dokumen yang sah ketika anggota melakukan pemeriksaan.
“Pada masa sama, salah seorang lelaki Myanmar cuba menyogok anggota polis bagi mengelak daripada menahan mereka.
“Menyedari perbuatan lelaki itu, anggota terbabit memaklumkan kepada lelaki itu, perbuatannya salah disisi undang-undang,” katanya dalam satu kenyataan di sini hari ini.

Menurut Shafien, siasatan mendapati, kereta yang dipandu lelaki tempatan itu sedang dalam perjalanan dari Selising ke Kok Lanas sebelum sampai di SJR berkenaan.
Menurutnya, hasil ujian air kencing terhadap seorang lelaki tempatan itu mendapati dia positif dadah jenis Methampetamin.
Katanya, empat lelaki Myanmar itu ditahan reman dibawah Akta Imigresen selama 14 hari sehingga 5 Disember depan.
Ujarnya, warga asing itu disiasat mengikut Seksyen 6(1)(C) Akta Imigresen dan Seksyen 19(B) Akta Suruhanjaya Pencegahan Rasuah Malaysia (SPRM) 2009.
Tambah Shafien, lelaki tempatan itu pula disiasat mengikut Seksyen 15(1) Akta Dadah Berbahaya 1952. – K! ONLINE


Bekalan ikan dalam negara mencukupi walaupun tengkujuh, banjir
Oleh WAT KAMAL ABAS

28 November 2020, 2:01 pm
BUKIT GANTANG – Lembaga Kemajuan Ikan Malaysia (LKIM) memberi jaminan stok bekalan mencukupi untuk keperluan seluruh negara walaupun beberapa negeri di Pantai Timur seperti Terengganu dan Kelantan dilanda musim tengkujuh serta banjir.
Pengerusi LKIM, Datuk Syed Abu Hussin Hafiz Syed Abdul Fasal berkata, pihaknya telah menyediakan bekalan sumber protein berkenaan menerusi stok simpanan ikan-ikan segar beku (Q-Fish) di dua lokasi di Besut, Trengganu dan Kuala Kedah, Kedah.
“Untuk jangkamasa panjang pula, kerajaan telah memperuntukkan sebanyak RM20 juta untuk membina lima korum dengan kapasiti masing-masing mampu menampung sehingga 2,000 metrik tan.
“Seterusnya LKIM akan membeli dan menyimpan sumber bekalan tersebut bagi menangani isu harga dan sumber bekalan ikan ketika musim tengkujuh,” katanya.
Beliau berkata demikian pada sidang akhbar selepas menyempurnakan Majlis Penyerahan Bantuan Mesra Rakyat di Pusat Khidmat Parlimen Bukit Gantang hari ini.
Dalam majlis tersebut, Syed Abu Hussin yang juga Ahli Parlimen Bukit Gantang menyerahkan Bantuan Mesra Rakyat berjumlah RM51,000 kepada tujuh kawasan rukun tetangga dan enam persatuan ibu bapa dan guru untuk parlimen berkenaan.

Beliau turut menyumbangkan Bantuan Pelajar Miskin sejumlah RM49,502 kepada Sekolah Rendah Agama Rakyat di Bukit Gantang.
Menurut Syed Abu Hussin, kerajaan telah menyediakan bantuan elaun sara hidup kepada nelayan apabila tibanya musim tengkujuh bagi meringankan beban mereka.
“Sebanyak 40,000 orang nelayan layak menerima bantuan elaun sara hidup yang telah di naikkan daripada RM250 sebulan ke RM300 sebulan seperti yang telah dibentangkan di dalam Belanjawan 2021.
“Seramai 3,400 orang nelayan darat juga turut diberi perhatian apabila mereka turut mendapat elaun sara hidup RM250 berbanding RM200 sebelum ini,” katanya.
Katanya, kerajaan juga telah memperuntukkan sebanyak RM150 juta sebagai pinjaman kepada nelayan sebagai kegunaan untuk menaik taraf bot kecil kepada bot besar selain menaik taraf peralatan lama yang digunakan untuk menangkap ikan. – K! ONLINE


Op Selat: Dua lagi ejen direman
Oleh NOR IDAYU BOSRO

28 November 2020, 3:58 pm
PUTRAJAYA – Dua individu yang dipercayai berperanan sebagai ejen berkaitan kes sindiket rasuah dalam pemalsuan cap sempadan di pintu masuk antarabangsa negara direman selama tujuh hari bermula hari ini bagi membantu siasatan.
Perintah reman sehingga 4 Disember depan itu dikeluarkan oleh Majistret Shah Wira Abdul Halim selepas membenarkan permohonan pihak Suruhanjaya Pencegahan Rasuah Malaysia (SPRM).
Sumber berkata, mereka sebelum ini telah dicari oleh SPRM menerusi satu kenyataan akhbar yang disiarkan pada 18 dan 23 November lalu.
Menurut sumber, kedua-dua suspek masing-masing berusia antara 35 dan 49 tahun itu berjaya dikesan sebelum ditahan di Ibu Pejabat SPRM Putrajaya kira-kira pada pukul 3 dan 5 petang semalam.
“Menerusi tangkapan terbaharu ini, wang tunai dan beberapa passport warga asing juga turut disita,” katanya.
Penahanan itu menjadikan kesemua mereka yang ditahan adalah seramai 65 orang terdiri daripada 39 pegawai Jabatan Imigresen, ejen (17) dan orang awam (9).

Kes disiasat mengikut Seksyen 17 (a) Akta SPRM 2009. – K! ONLINE


Semua 59 DUN Perak dapat peruntukan tambahan RM50,000
Oleh SHAARANI ISMAIL

28 November 2020, 11:47 am
IPOH – Kerajaan negeri menyalurkan sumbangan tunai sebanyak RM50,000 bagi setiap kawasan Dewan Undangan Negeri (DUN) bagi membantu meringankan beban rakyat yang terjejas akibat banjir.
Menteri Besar, Datuk Seri Ahmad Faizal Azumu berkata, selain banjir bantuan itu juga turut membantu mereka yang terjejas akibat Perintah Kawalan Pergerakan Bersyarat (PKPB) di seluruh negeri dan Perintah Kawalan Pergerakan Dipertingkatkan (PKPD) di kawasan-kawasan tertentu.
Katanya, sumbangan itu adalah untuk diagihkan secara terus kepada golongan sasar di kawasan masing-masing.
“Bantuan di bawah Pakej Rangsangan Ekonomi Negeri Perak Fasa 4 dengan jumlah peruntukan sebanyak RM2.95 juta ini akan disalurkan melalui semua 59 Pusat Khidmat DUN, termasuk 24 DUN pembangkang.
“Sumbangan ini adalah sebagai tanda keprihatinan pentadbiran Kerajaan Negeri kepada semua golongan sasar yang memerlukan pembelaan tanpa mengira kaum, agama dan fahaman politik bagi meringankan beban mereka mengharungi tempoh yang mencabar ini,” katanya dalam satu kenyataan di sini hari ini.
Beliau berkata, kerajaan negeri sebelum ini sebelum ini telah menyalurkan keseluruhan sumbangan berjumlah RM80,000 kepada 59 Pusat Khidmat DUN di seluruh negeri.

Katanya, ia dibuat secara empat kali bayaran sepanjang tempoh pelaksanaan Perintah Kawalan Pergerakan (PKP) bermula Mac hingga Mei tahun ini untuk disalurkan kepada rakyat yang memerlukan di kawasan masing-masing.
“Kerajaan negeri berharap agihan bantuan terkini sebanyak RM50,000 ini akan dilaksanakan secara teratur dan telus, bagi mencapai matlamatnya iaitu sampai kepada golongan sasar tanpa mengira perbezaan politik.
“Saya juga berharap supaya setiap Pusat Khidmat DUN mematuhi operasi prosedur standard (SOP) yang telah ditetapkan Majlis Keselamatan Negara (MKN) dan Kementerian Kesihatan (KKM) dalam menjalankan urusan agihan bantuan bagi mengekang gelombang ketiga penularan pandemik Covid-19,” katanya. – K! ONLINE


Klopp resah aksi pantas Brighton
Oleh KOSMO!

28 November 2020, 10:40 am
LIVERPOOL – Pengurus Liverpool, Jurgen Klopp sedia untuk melakukan perubahan terhadap kesebelasan utama menjelang aksi Liga Perdana Inggeris (EPL) menentang Brighton di Stadium Amex malam ini.
Pengendali dari Jerman itu sebelum ini pernah menyuarakan rasa tidak puas hati berhubung jadual padat yang perlu diharungi skuad kendaliannya.
The Reds sedang berdepan tekanan apabila tewas mengejut 0-2 kepada Atalanta di Anfield pada saingan Liga Juara-Juara yang berlangsung kelmarin.
“Kami mungkin ‘hadiahkan’ mata kepada Brighton pada perlawanan itu nanti kerana semua pemain berada dalam keletihan sekarang. Anggaplah ia sebagai hadiah Krismas,” kata Klopp meluahkan kekecewaannya.
Bekas jurulatih Borussia Dortmund itu dijangka menurunkan Mohamed Salah, Georginio Wijnaldum, Andy Robertson, Fabinho, Roberto Firmino dan Diogo Jota pada aksi di Stadium Amex itu nanti.
“Saya tahu Brighton memiliki corak permainan yang pantas serta memaksa pasukan lawan melakukan banyak larian. Sudah tentu ia sangat memenatkan buat pemain-pemain Liverpool.

“Mengambil kira keadaan itu, saya perlu melakukan beberapa perubahan terhadap pasukan. Saya tahu kami berdepan situasi cukup sukar, namun saya harap pemain-pemain mampu bertahan dan mencari kemenangan di sana,” ujarnya. – AGENSI


PH mengundang kemarahan rakyat jika tolak Belanjawan 2021
Oleh ZULKIFLI MANZOR

28 November 2020, 12:53 pm
PETALING JAYA – Pakatan Harapan (PH) akan dilihat memperbodohkan diri dan mengundang kemarahan rakyat jika menolak Belanjawan 2021 di Dewan Rakyat, Khamis lalu.
Naib Presiden Parti Amanah Negara (Amanah), Datuk Seri Dr. Mujahid Yusof Rawa berkata, adalah merugikan jika PH menolak belanjawan yang tunduk kepada sebahagian kehendak PH.
“Semasa penggulungan pada 26 November lalu, Menteri Kewangan mengalah kepada tuntutan blok PH dan Barisan Nasional (BN) backbenchers.
“Antara lain ialah moratorium pinjaman bank sehingga Mac 2021, pengeluaran automatik Kumpulan Wang Simpanan Pekerja (KWSP) RM10,000 secara meluas dan pemotongan peruntukan Jabatan Hal Ehwal Khas (Jasa),” katanya dalam satu kenyataan hari ini.
Mujahid berkata, PH bagaimanapun tidak boleh menyalahkan penyokong mereka daripada berasa marah disebabkan tindakan PH tidak menolak Belanjawan 2021 pada Khamis lalu.
Jelas beliau, keputusan Ketua Pembangkang, Datuk Seri Anwar Ibrahim PH tidak jadi menolak Belanjawan 2021 ketika itu secara asasnya bersandarkan kepada keperluan rakyat lebih utama daripada keperluan politik.

Justeru, katanya, beliau secara peribadi memohon maaf jika tindakan PH itu menimbulkan keresahan, keliru dan marah diatas arahan ‘tarik handbrake’ menolak Belanjawan 2021 pada saat-saat akhir.
Jelas beliau, Ketua Pembangkang namun menegaskan semua pindaan yang disebut oleh Menteri Kewangan perlu diteliti di peringkat jawatankuasa dan tidak menolak kemungkinan membawa usul belah bagi jika perincian tidak mencerminkan pindaan-pindaan yang dijanjikan.
Tambah beliau, perjuangan Belanjawan 2021 yang benar-benar menfaatkan rakyat juga belum berakhir dan merayu penyokong PH jangan cepat membuat rumusan dan andaian yang tidak membantu memperkukuhkan kesatuan PH.
“Apa sahaja yang berlaku pada 26 November lalu tidak sama sekali menyokong keabsahan kerajaan Perikatan Nasional (PN) yang hingga kini tanpa majoriti yang terbukti.
“Perjuangan lebih besar ialah membawa usul tidak percaya kepada Tan Sri Muhyiddin Yassin,” katanya. – K! ONLINE


Foden akui sedia galas tugas
Oleh KOSMO!

28 November 2020, 11:00 am
MANCHESTER – Pemain tengah Manchester City, Phil Foden sedia untuk terus menggalas tugas menjaringkan gol menjelang aksi Liga Perdana Inggeris (EPL) menentang Burnley di Stadium Etihad malam ini.
The Citizens gagal menampilkan aksi sebenar pada saingan Liga Perdana musim ini apabila sekadar mencatat tiga kemenangan dalam lapan perlawanan selain hanya menjaringkan 10 gol.
Meskipun mencipta banyak peluang, namun ia gagal diterjemah kepada jaringan memandangkan duo serangan, Sergio Aguero dan Gabriel Jesus belum cergas sepenuhnya.
“Saya tahu kami tidak jaringkan banyak gol musim ini, jadi ia sesuatu yang perlu diberi perhatian oleh semua pemain. Kami banyak cipta peluang, namun gagal untuk manfaatkannya.
“Sudah tentu saya gembira apabila dapat jaringkan gol untuk pasukan. Saya bermain di bahagian serangan, oleh itu saya perlu jaringkan gol ataupun melakukan umpanan kepada rakan sepasukan,” tegas Foden.
Pada aksi Liga Juara-Juara menentang Olympiakos kelmarin, pemain antarabangsa England itu menjaringkan gol tunggal perlawanan untuk memberikan kemenangan dan memastikan City layak ke pusingan 16 pasukan terbaik. – AGENSI


Lebih 400 perniagaan koperasi kredit terjejas
Oleh ZAKKINA WATI AHMAD TARMIZI

28 November 2020, 1:20 pm
SEREMBAN – Lebih 400 perniagaan koperasi kredit di negara ini terjejas berikutan penularan pandemik Covid-19 sejak bulan Mac lalu.
Presiden Angkatan Koperasi Kebangsaan Malaysia (Angkasa), Datuk Abdul Fattah Abdullah berkata, ia melibatkan jumlah pengurangan kutipan pembayaran balik sebanyak kira-kira RM50 juta sebulan akibat pelaksanaan moratorium.
“Ketika ini, kami mempunyai 600 koperasi kredit di negara ini namun lebih 400 daripadanya telah terkesan.
“Kami sepatutnya memperolehi RM1.3 bilion sebulan. Bagaimanapun, berlaku pengurangan sebanyak 30 peratus sejak moratorium dilaksanakan pada bulan April lalu,” katanya.
Beliau berkata demikian dalam sidang akhbar selepas menyampaikan sumbangan menerusi Program Tanggungjawab Sosial Korporat (CSR) Coopcare di Bilik Gerakan Kampung Kuala Sawah, Rantau dekat sini hari ini.
Pada majlis tersebut, Angkasa menyumbangkan sebanyak 70 pek kepada anggota koperasi dan penduduk Kampung Kuala Sawah, Rantau yang terjejas ekoran banjir yang melanda kawasan tersebut, 4 November lalu.

“Jumlah keseluruhan bernilai RM4,900 diagihkan kepada mangsa banjir yang merupakan anggota Koperasi Keluarga Haji Sulaiman Berhad, Koperasi Kariah Masjid Taman Rasah Jaya Berhad dan anggota koperasi sekitar Kampung Kuala Sawah, Rantau,” katanya.
Sementara itu, menurut Abdul Fattah, selain pembiayaan koperasi kredit, koperasi pelancongan turut mengalami kesan yang sama namun perniagaan tersebut masih relevan buat masa ini.
“Hal ini kerana, pengurusan koperasi boleh menukar strategi perniagaan mereka mengikut kesesuaian keadaan semasa. Ia berikutan ahli koperasi merupakan pemegang saham begitu juga polisinya yang ditentukan oleh ahli koperasi sendiri yang berbeza dengan entiti perniagaan lain,” katanya. – K! ONLINE


Pulau Pinang akan kekalkan gaya permainan tiki taka
Oleh MUHAMAD ARDIE PUTRA SUHAIMI

28 November 2020, 10:31 am
PASUKAN Pulau Pinang mahu mengekalkan corak permainan tiki taka yang dipamerkan ketika menjulang trofi Liga Premier pada musim ini ke tahun depan walaupun bakal dibimbing oleh ketua jurulatih baharu.
Presiden Persatuan Bola Sepak Pulau Pinang (FAP), Dr. Amar Pritpal Abdullah mengesahkan pihaknya kini berada dalam fasa akhir untuk menandatangani ketua jurulatih baharu yang akan diperkenalkan pada awal bulan depan.
Kata Amar Pritpal, kehadiran ketua jurulatih baharu itu akan menggantikan posisi Manzoor Azwira yang akan bertugas sebagai pembantu kerana ketiadaan lesen Pro A yang menjadi kewajipan bermula musim depan.
“Jurulatih baharu nanti sudah tentu mempunyai lesen Pro A dan kini kami dalam proses penilaian fasa akhir selepas menerima banyak resume sepanjang bulan ini.
“Antara permohonan yang diterima sudah tentu daripada jurulatih tempatan dan ada dalam kalangan mereka juga daripada luar negara.
“Namun, banyak faktor memainkan peranan kerana selain daripada gaji, kami memang menuntut jurulatih baharu itu mengekalkan corak permainan tiki taka yang kami pamerkan sepanjang musim ini,” katanya kepada Kosmo! semalam.

Sementara itu, Amar Pritpal turut mengesahkan pengurusan sudah mula menandatangani pemain baharu untuk mengharungi saingan Liga Malaysia (Liga M) 2021 selain melanjutkan kontrak tonggak penting pasukan musim ini.
“Beberapa pemain musim ini telah dikekalkan seperti kapten, Azmi Muslim dan Samuel Somerville tetapi ada juga yang tidak disambung kontraknya. Pemain baharu juga sudah dikenal pasti dan kami akan umumkan secara rasmi tidak lama lagi,” katanya.


Bielsa fokus mantapkan benteng pertahanan
Oleh KOSMO!

28 November 2020, 10:50 am
LEEDS – Pengurus Leeds United, Marcelo Bielsa mengakui beliau sangat menghormati pengendali Everton, Carlo Ancelotti menjelang pertemuan kedua-dua pasukan pada saingan Liga Perdana Inggeris (EPL) di Goodison Park awal pagi esok.
Katanya, beliau amat mengagumi jurulatih dari Itali itu kerana memiliki reputasi cukup tinggi apabila pernah mengendalikan beberapa pasukan terbaik dunia.
“Saya amat meminati dan menghormati Ancelotti kerana khidmat beliau sentiasa diburu oleh pasukan-pasukan terbaik. Ia membuktikan beliau seorang jurulatih yang hebat.
“Selain itu, dia juga sentiasa mencapai setiap objektif yang diletakkan oleh pihak pengurusan. Beliau memiliki banyak gelaran sepanjang kariernya,” ujar Bielsa.
Menjelang perlawanan awal pagi esok, bekas jurulatih Chile itu menegaskan, beliau sedia untuk memperbaiki kelemahan pasukannya dari segi pertahanan.
“Saya tahu benteng pertahanan kami kerap dibolosi sejak kebelakangan ini, namun saya perlukan sedikit masa untuk buat penilaian terhadap prestasi pemain.

“Everton merupakan antara pasukan terbaik dalam liga musim ini, jadi kami perlu berjaga-jaga dengan permainan mereka. Saya harap pemain boleh tampilkan aksi terbaik,” kata beliau. – AGENSI


CEO anak syarikat kerajaan negeri Perak direman dua hari
Oleh ASLIZA MUSA

28 November 2020, 12:31 pm
IPOH – Seorang Ketua Pegawai Eksekutif sebuah anak syarikat kerajaan negeri Perak direman dua hari bermula hari ini kerana mengemukakan dokumen mengandungi maklumat palsu berhubung lantikan jawatannya.
Perintah tahanan reman ke atas lelaki berusia 45 tahun itu dikeluarkan oleh Majistret Umzarul An Nur Umar di Mahkamah Majistret di sini.
Terdahulu, lelaki yang memakai baju lokap jingga dan diiringi pegawai Suruhanjaya Pencegahan Rasuah Malaysia (SPRM) itu tiba di pekarangan Kompleks Mahkamah Ipoh pada pukul 10.30 pagi.
Lelaki terbabit sebelum ini ditahan pada pukul 3.45 petang di pejabat SPRM Perak semalam bagi membantu siasatan di bawah Seksyen 18 Akta SPRM 2009.
Difahamkan, lelaki itu ditangkap kerana disyaki mengemukakan dokumen yang mengandungi butiran maklumat palsu kepada Setiausaha Kerajaan Negeri Perak untuk diluluskan.
Sumber berkata, dokumen tersebut berupa surat tawaran pelantikan sebagai Ketua Pegawai Eksekutif bertaraf jawatan tetap dan menerima gaji RM20,000 sebulan sedangkan di dalam Minit Mesyuarat Jawatankuasa Perbadanan Setiausaha Kerajaan Negeri Perak Bil.14/2017 bertarikh 8 Disember 2017 memutuskan lantikan jawatan tersebut adalah secara kontrak.

Pengarah SPRM Perak, Datuk Mohd. Fauzi Mohamad ketika dihubungi mengesahkan penahanan tersebut dan memberitahu siasatan lanjut sedang dijalankan. – K! ONLINE


Kejohanan Berpasukan BAM capai matlamat
Oleh MUHAMMAD HELMEE RAMLI

28 November 2020, 10:34 am
PENGARAH Kejurulatihan Persatuan Badminton Malaysia (BAM), Wong Choong Hann mengakui Kejohanan Berpasukan Campuran BAM yang berakhir Rabu lalu mencapai matlamat penganjuran.
Beliau yang juga bekas perseorangan lelaki No. 1 dunia berkata, tujuan utama pertandingan adalah untuk menilai sejauh mana kemampuan pemain berdepan tekanan ketika berada di dalam gelanggang.
Katanya, meskipun kejohanan itu sekadar simulasi, namun ia memberi peluang kepada semua pemain untuk merasai suasana pertandingan yang sebenar.
“Bagi saya, kejohanan ini memberi banyak manfaat kepada semua pemain. Walaupun pasukan dibentuk menerusi gabungan pemain muda dan senior, namun mereka menunjukkan kerjasama yang tinggi dalam memburu mata.
“Kejohanan ini dijadikan sebagai platform untuk melihat daya tahan pemain berdepan tekanan serta bagaimana mereka menghadapinya. Secara keseluruhan, kejohanan ini sudah capai matlamat,” kata Choong Hann.
Pada masa sama, beliau percaya kejohanan itu juga memberi banyak manfaat kepada barisan kejurulatihan bagi menilai serta memperbaiki program latihan berdasarkan prestasi pemain.

Selain itu, ujar Choong Hann, tugas jurulatih kini tidak hanya tertumpu pada latihan fizikal semata-mata, namun mereka perlu memastikan emosi setiap pemain berada dalam keadaan baik.
“Saya tahu barisan kejurulatihan berdepan situasi baharu apabila perlu memastikan emosi setiap pemain tidak terjejas kerana perlu menjalani rutin harian yang sama setiap hari,” tambah beliau.
Sebagai rekod, pasukan Avengers yang diketuai pemain beregu lelaki No.1 negara, Soh Wooi Yik muncul juara selepas mencatat dua kemenangan dalam tiga perlawanan.


UiTM sedia tambat bekas pemain projek Sukan SEA 2017
Oleh MUHAMAD ARDIE PUTRA SUHAIMI

28 November 2020, 10:32 am
PASUKAN UiTM FC mengakui sedang memburu tiga bekas pemain skuad projek Sukan SEA 2017 untuk menguatkan pasukan musim depan selepas mendapat permohonan khas jurulatih, Frank Bernhardt.
Sebagai rekod, Bernhardt sebelum ini telah menjadi ketua jurulatih skuad projek Sukan SEA 2017 tetapi dipecat beberapa bulan sebelum kejohanan dan posisinya digantikan dengan Datuk Ong Kim Swee.
Pengurus UiTM FC, Mustaza Ahmad berkata, Bernhardt mencadangkan tiga nama pemain untuk memperkuatkan pasukan The Lion Troops iaitu Ahmad Khairil Anuar Ahmad Zamri (Beto), Nur Shamie Iszuan Amin dan Ariff Farhan Bin Md Isa.
“Bernhardt sememangnya mencadangkan agar kita tawarkan kontrak kepada tiga pemain bekas skuad projek Sukan SEA 2017 seperti Beto, Shamie dan Ariff Farhan.
“Bagaimanapun, kami sedang meneliti terlebih dahulu kerana perlu sedar bajet UiTM FC tidaklah begitu besar. Jika mereka sudi menerima gaji yang kami tawarkan, proses itu akan bertambah mudah,” katanya kepada Kosmo! semalam.
Dalam perkembangan sama , UiTM FC turut berjaya mengekalkan tonggak import kelahiran Perancis, Victor Nirennold yang juga kapten pasukan untuk saingan Liga Malaysia (Liga M) musim depan.

“Selepas mengadakan beberapa siri perbincangan mengenai lanjutan kontrak, Nirennold bersetuju dengan terma dan syarat. Saya percaya ia adalah situasi menang-menang buat semua pihak.
“Dia sememangnya sandaran Bernhardt untuk musim ini kerana memberi impak dan kematangan sebagai ketua pasukan untuk membimbing beberapa pemain muda kami,” katanya.


Samun dua rumah dalam masa dua jam
29 November 2020, 10:17 pm
PETALING JAYA – Penjenayah yang merompak dan menetak Dr. Wan Hassan Wan Embong dilaporkan pecah masuk sebuah banglo tiga tingkat di Taman Tiara Titiwangsa, Kuala Lumpur dua jam kemudian.
Kediaman milik seorang jurutera itu dipecah masuk pada pukul 5.15 pagi ketika pengadu serta ahli keluarganya sedang nyenyak tidur.
Ketua Jabatan Siasatan Jenayah Kuala Lumpur, Senior Asisten Komisioner Nik Ros Azhan Nik Ab Hamid berkata, dua lelaki mengetuk pintu bilik mangsa dan ahli keluarga yang lain sebelum mengugut akan mencederakan mereka sekiranya melawan.
Artikel berkaitan : Pesara Mardi maut ditetak perompak
Katanya, mangsa, 12 ahli keluarganya serta pembantu rumah diikat pada bahagian tangan menggunakan kabel telefon sebelum disumbat kain dalam mulut.
“Suspek telah menyelongkar semua bilik sebelum melarikan barang kemas, televisyen, telefon bimbit serta wang tunai RM3,500.

“Susulan itu, dua suspek berkenaan melarikan diri bersama seorang lagi suspek yang berada di luar rumah,” katanya ketika dihubungi hari ini.
Menurutnya lagi, hasil siasatan pihak forensik di lokasi kejadian mendapati suspek masuk dan keluar melalui cermin tingkap sebelah kiri rumah.
“Ada kesan gumpilan pada cermin tersebut dan lapan kesan cap cari di lokasi kejadian.
“Pemeriksaan di sekitar tempat kejadian, kita menemui dompet dan dokumen milik mangsa samun bunuh di Jalan Mambu, Bangsar,” ujarnya.
Tambah beliau, usaha mengesan tiga lelaki menaiki dua buah kenderaan serta bersenjatakan parang dan tukul besi itu sedang giat dijalankan. – K! ONLINE


Linda Nanuwil, Mus ke separuh akhir GV7
Oleh NUR EMIRA SAIZALI

29 November 2020, 11:38 pm
PETALING JAYA – Penyanyi Mus menepati ramalan selepas diumumkan antara tujuh peserta yang berjaya melangkah ke Separuh Akhir Gegar Vaganza 7 (GV7) minggu hadapan.
Nama-nama peserta yang berjaya diumumkan dalam segmen terakhir iaitu Ada Lagu Ada Lagi pada konsert minggu kelapan GV7 sebentar tadi.
Kesemua lapan peserta tersebut ialah Mus, Linda Nanuwil, Ayu Damit, Noraniza Idris, Oja, Ashira dan Cliff Omar.
Keputusan tersebut sekali gus menyaksikan Yantzen tersingkir pada konsert minggu suku akhir.
GV7 yang bersiaran langsung dari Pusat Konvensyen Antarabangsa Putrajaya (PICC) itu dihoskan oleh Nabil Ahmad dan Jihan Musa.
Sementara itu, Datuk Ramli MS dan Datuk Khatijah Ibrahim pula sebagai juri tetap manakala Datuk Syafinaz Selamat dan Mamat Khalid sebagai juri jemputan pada konsert malam ini. – K! ONLINE


Pegawai kanan kastam Sarawak terima ugutan bunuh – JKDM
Oleh MOHD. HUSNI MOHD. NOOR

29 November 2020, 8:41 pm
PUTRAJAYA – Seorang pegawai kanan Jabatan Kastam Diraja Malaysia (JKDM) di cawangan Sarawak menerima ugutan bunuh dan kiriman peluru pada 26 November lalu.
Ketua Pengarah Kastam, Datuk Seri Abdul Latif Abdul Kadir berkata, pegawai kanan itu menerima satu sampul surat bertulis ‘DEATH’ beserta dua butir peluru dan nota berbunyi ‘GOT TWO BULLET ONE SHORT ONE LONG WHICH ONE YOU WANT’.
Beliau berkata, laporan polis sudah dibuat dan tiga individu berjaya ditahan yang dipercayai dapat membantu siasatan kes berkenaan.
“Pegawai tersebut membuat laporan polis kerana berasa keselamatan diri serta keluarga beliau terancam.
“Saya dimaklumkan, pegawai sama turut menerima ugutan hampir sama pada 22 November lalu namun, sampul surat itu ditemui di rumah jirannya kemungkinan tersalah hantar,” katanya dalam kenyataan akhbar hari ini.
Abdul Latif berkata, pihaknya dimaklumkan ugutan diterima pegawai itu ada kaitan dengan operasi JKDM Sarawak di Pelabuhan Rajang, Sibu dan Pelabuhan Bintulu bermula pada 21 Oktober hingga 13 November lalu.

Beliau berkata, operasi di kedua-dua pelabuhan tersebut berjaya merampas barangan dengan nilai anggaran berjumlah RM2.64 juta dengan anggaran jumlah cukai yang dianggarkan sebanyak RM655,301.76.
“Kami merakamkan penghargaan dan terima kasih kepada Polis Diraja Malaysia (PDRM) kerana telah bertindak pantas menyiasat dan menangani isu ini sehingga berjaya menangkap tiga individu yang dipercayai dapat membantu siasatan kes ini.
“Kami memandang serius ke atas sebarang bentuk ugutan atau ancaman ke atas pegawai-pegawai JKDM.
“Kami juga ingin tegaskan bahawa JKDM akan terus menjalankan amanah menjaga keselamatan dan hasil negara melalui penguatkuasaan yang ketat dan tidak akan berkompromi dengan ancaman daripada mana-mana anasir yang ingin menganggu gugat kedaulatan serta keselamatan negara,” katanya.
Katanya, orang ramai digesa membantu pihak kastam memerangi jenayah penyeludupan khususnya rokok, minuman keras, mercun, dadah, kenderaan dan lain-lain serta dinasihatkan tidak membabitkan diri dengan aktiviti tersebut.
Jelasnya lagi, penyeludupan bukan sahaja merugikan negara dari segi kehilangan hasil, malah ianya turut mendatangkan ancaman kepada keselamatan negara dan kesejahteraan rakyat.
“Orang awam yang mempunyai maklumat berkaitan sebarang aktiviti penyeludupan boleh menghubungi Talian Bebas Tol Kastam 1-800-88-
8855 atau Pejabat Kastam yang terdekat di semua negeri.
“Pihak JKDM juga memberi jaminan bahawa identiti setiap pemberi maklumat adalah dirahsiakan,” katanya. – K! ONLINE.


Projek CSR,KBKK dijangka siap 2025
Oleh ROHANA MOHD. NAWI

29 November 2020, 8:15 pm
KOTA BHARU – Projek Lebuhraya Central Spine Road (CSR) dan Lebuhraya Kota Bharu-Kuala Krai (KBKK) dijangka akan siap sepenuhnya pada 2025.
Menteri Di Jabatan Perdana Menteri (Ekonomi), Datuk Seri Mustapa Mohamed, projek CSR itu itu melibatkan laluan dari Bentong, Pahang ke Kuala Krai, Kelantan sejauh 295.7 kilometer (km)
Menurutnya, KBKK pula dibina sejauh 67.6km dan jumlah keseluruhan kos yang telah diluluskan adalah sebanyak RM9.5 bilion.
“Bagi CSR di negeri ini, kerajaan akan memperuntukkan sebanyak RM821 juta menerusi lima pakej projek pada tahun depan.
“Daripada jumlah itu, ia terbahagi untuk tiga projek iaitu sebanyak RM270 juta kepada CSR di Kelantan, RM380 juta CSR di Pahang dan RM165 juta untuk KBKK,” katanya pada sidang akhbar di Kompleks Kota Darul Naim di sini hari ini.
Hadir sama, Pengerusi Jawatankuasa Kerjaraya, Infrastruktur, Pengangkutan Dan Utiliti Kelantan, Datuk Azami Mohd.Nor dan Pengerusi Jawatankuasa Perindustrian, Perdagangan, Pelaburan dan Pembangunan Usahawan, Datuk Hanifa Ahmad.

Mengulas lanjut, menurut Mustapa, beliau berharap apabila projek CSR dan KBKK mampu mengurangkan masalah kesesakan ketika waktu puncak, hujung minggu dan musim perayaan.
Katanya, selain itu, pembinaan kedua-dua lebuh raya itu juga akan membantu mengurangkan kadar kemalangan jalan raya di kawasan berkenaan. – K! ONLINE.


Padah bawa pokok pisang guna Toyota Vios
Oleh MOHAMAD FAIZAL HASHIM

29 November 2020, 10:42 pm
JOHOR BAHRU – Tindakan seorang pemandu lelaki membawa muatan sebatang pokok pisang ketika memandu di Jalan Persiaran Utama, Mutiara Rini, Skudai semalam mengundang padah apabila dia dikenakan tindakan saman hari ini.
Bukan itu sahaja, pemandu berusia 30 tahun itu turut dihadapkan ke Mahkamah Majistret, di sini bagi menyelesaikan kes-kes saman lampau yang berstatus waran tangkap dengan nilai keseluruhan sebanyak RM1,200.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, kejadian yang berlaku kira-kira pukul 2 petang semalam menjadi tular di media sosial selepas satu video dimuat naik di Facebook Info Roadblock JPJ/POLIS sebelum tindakan susulan diambil.
Beliau berkata, dalam video berdurasi 54 saat itu menunjukkan sebuah kereta Toyota Vios yang membawa sebatang pokok pisang dalam keadaan melintang sehingga menghalang pengguna jalan raya yang lain.
Katanya, bertindak atas maklumat, polis telah menghubungi pemilik kereta yang berada di Singapura itu pada 7.15 malam dan anak pemilik kenderaan berkenaan telah hadir ke balai menaiki kereta tersebut pada pukul 8.30 malam.
“Berdasarkan keterangan lisan anak pemilik kereta itu, kenderaan tersebut dipandu oleh sepupunya yang telah membawa pokok pisang tersebut untuk tujuan upacara keagamaan di kawasan Mutiara Rini.

“Pada pukul 9.30 pagi tadi, pemandu kereta Toyota Vios itu telah hadir ke Balai Polis Trafik Iskandar Puteri. Pemandu telah dikeluarkan saman di bawah Kaedah 20 LN 166/59 atas kesalahan membawa muatan dengan kenderaan yang tidak sesuai,” katanya dalam kenyataan hari ini.
Dzulkhairi berkata, hasil pemeriksaan rekod saman lampau, pemandu tersebut memiliki 18 saman trafik termasuk empat waran tangkap dan 10 saman non-compoundable (NC)’.
Katanya, kereta itu disita di bawah Sekyen 64 Akta Pengangkutan Jalan 1987 atas kesalahan cukai jalan tamat tempoh serta kenderaan dipandu tanpa lesen.
“Kereta itu disita sehingga pemilik sah kenderaan hadir untuk diambil tindakan selanjutnya,” ujarnya.-K! ONLINE


Lagi laporan polis berkaitan pelaburan iShareFans
29 November 2020, 9:56 pm
PETALING JAYA – Polis menerima satu lagi laporan berkaitan kes pelaburan LikeShare membabitkan kerugian berjumlah RM8,593.
Ketua Penolong Pengarah (Siasatan Jenayah Korporat/Kewangan) Jabatan Siasatan Jenayah Komersial Bukit Aman, Datuk S.Sasikala Devi berkata, laporan tersebut dibuat di Gombak, Selangor kelmarin.
“Sebelum ini, kita menerima dua laporan berkaitan kes itu yang dibuat mangsa di Sabah dan Pahang dengan jumlah kerugian RM6,000 dalam bulan November.
“Terbaharu, satu lagi laporan kita terima di Gombak membabitkan kerugian RM8,593,” katanya ketika dihubungi Kosmo! hari ini.
Menurutnya, siasatan lanjut masih dijalankan untuk mengenal pasti modus operandi serta tempoh sindiket itu aktif.
“Kita minta mana-mana individu yang terlibat dipercayai menjadi mangsa pelaburan berkenaan untuk tampil membuat laporan bagi membantu pihak polis menjalankan siasatan,” ujarnya.

Kosmo! Online hari ini melaporkan sebuah pertubuhan bukan kerajaan, Gagasan Baru Harapan Malaysia (GBHM) melahirkan kebimbangan terhadap nasib dua juta pelabur skim yang dikenali sebagai iShareFans.
Presiden GBHM, Mohd. Zulfitri Mohd. Basir berkata, pihaknya terpanggil untuk membuat laporan polis mengenai skim itu selepas mendapati pengoperasian perniagaan itu agak meragukan. – K! ONLINE


Sarjan Norihan pindah wad biasa
Oleh NOOR HASLIZA NUSI

29 November 2020, 9:54 pm
GEORGE TOWN – Sarjan Norihan Tari, 39, dipindahkan ke wad biasa Hospital Pulau Pinang (HPP) di sini petang ini selepas keadaan kesihatannya menunjukkan perkembangan positif sejurus menjalani pembedahan membuang dua butir peluru Khamis lalu.
Anggota Pasukan Gerakan Am (PGA) itu kini ditemani isterinya dan dikatakan masih belum dibenarkan menerima pelawat.
Pengarah Jabatan Keselamatan Dalam Negeri dan Ketenteraman Awam Bukit Aman, Datuk Seri Abd Rahim Jaafar ketika dihubungi berkata, anggota terbabit memerlukan rehat yang secukupnya dan masih di bawah pemantauan rapi oleh kumpulan doktor pakar.
“Keadaan kesihatannya kini lebih baik dan perlu banyak berehat. Dia (Norihan) telah dipindahkan dari Unit Rawatan Rapi (ICU) ke wad biasa hari ini.
“Berhubung sebutir lagi peluru, doktor masih lagi membuat penilaian mengenai perkara terbabit,” katanya.
Semalam, Sarjan Norihan telah menunjukkan reaksi yang lebih baik dan
masih mengingati tragedi tembakan di pos kawalan sempadan Malaysia-Thailand di Padang Besar, Perlis Selasa lalu termasuk rakannya yang terkorban.

Selain Ketua Polis Negeri, Datuk Sahabudin Abd Manan, Norihan turut menerima kunjungan juruiring Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, Datuk Yahaya Othman. – K! ONLINE


Kematian migran 130 tahun: KKM peroleh maklumat daripada waris
Oleh SITI A'ISYAH SUKAIMI

29 November 2020, 8:08 pm
PUTRAJAYA – Kementerian Kesihatan (KKM) menjelaskan, pihaknya mendapat maklumat daripada waris keluarga serta pihak berkuasa tempatan berhubung kematian ke-352 yang melibatkan lelaki warga asing berusia 130 tahun.
Ketua Pengarah Kesihatan, Tan Sri Dr. Noor Hisham Abdullah berkata, maklumat yang diterima juga terhad termasuk usia lelaki tersebut berikutan ketiadaan dokumen pengesahan diri yang sah.
“Kematian arwah telah disahkan oleh Hospital Tuaran. Maklumat mengenai latar belakang arwah telah diperoleh daripada kaum keluarga dan juga pihak berkuasa tempatan.
“Memandangkan arwah tidak mempunyai sebarang dokumen pengesahan diri yang sah, maklumat yang diterima adalah terhad termasuklah usia arwah,” katanya dalam satu kenyataan akhbar di sini hari ini.
Kosmo! hari ini melaporkan satu daripada empat kematian baharu yang dilaporkan semalam membabitkan seorang lelaki warga asing iaitu kes ke-35,037 di Sabah berusia 130 tahun.
Difahamkan kes kematian itu adalah BID (brough-in-dead) dan umur si mati adalah berdasarkan rekod pihak polis.

Bagaimanapun, usia lelaki tersebut menimbulkan persoalan dalam kalangan netizen di media sosial termasuk ada yang menyatakan berkemungkinan ia satu kesilapan daripada pihak KKM. -K! ONLINE


Nelayan terkejut jumpa mayat reput
Oleh AZAHAR HASHIM

29 November 2020, 9:52 pm
KULIM – Seorang nelayan terkejut apabila menemui satu mayat lelaki terapung berhampiran tebing Sungai Muda di Kampung Lesung Tujuh di Padang Serai di sini hari ini.
Mayat reput itu ditemui kira-kira pukul 10 pagi ini.
Ketua Polis Daerah Kulim, Superintendan Azhar Hashim berkata, lelaki berusia 43 tahun terbabit pergi ke kawasan sungai itu untuk memeriksa pukatnya.
“Ketika sedang memeriksa pukat ikan, dia ternampak seekor biawak serta terhidu bau busuk seperti bangkai.
“Lelaki itu kemudian meninjau kawasan sekitar sebelum menemui mayat tersangkut pada pokok,” katanya di sini hari ini.
Katanya, pemeriksaan mendapati mayat tersebut telah reput dan dipercayai berada di dalam air sejak kira-kira lima  hari lalu.

“Mangsa tidak dapat dikenal pasti selain tiada dokumen pengenalan diri ditemui di lokasi.
“Pemeriksaan mendapati terdapat tatu pada lengan kanan mangsa selain ada tali berwarna merah di tangan kirinya,” ujarnya.
Tambahnya, mayat dibawa ke Bilik Forensik Hospital Kulim untuk tindakan lanjut sebelum dihantar ke Hospital Sultanah Bahiyah di Alor Setar untuk bedah siasat.
“Kita meminta sesiapa yang kehilangan ahli keluarga supaya tampil ke Balai Polis Padang Serai bagi membantu siasatan,” katanya. – K! ONLINE


‘Darth Vader’ mati di usia 85 tahun
Oleh KOSMO!

29 November 2020, 8:56 pm
LONDON – Pelakon watak Darth Vader dalam filem Star Wars, David Prowse disahkan mati pada usia 85 tahun.
Berita itu disahkan oleh syarikat pengurusan Prowse menerusi laman Twitter, petang tadi.
Prowse meninggal dunia akibat penyakit yang tidak didedahkan, menurut ejennya, Thomas Bowington.
CNN pada 2018 pernah melaporkan mendiang menjalani rawatan untuk penyakit kanser prostat.
“Dengan hati yang berat dan sedih, kami mengumumkan pemergian artis naungan kami, David Prowse di usia 85 tahun, “ tulis Bowington Management di Twitter.
“Walaupun mendiang dikenali kerana sering membawakan watak antagonis namun dalam hati semua peminat, dia ialah seorang hero,” kata Bowington kepada Badan Penyiaran British (BBC). – Agensi


Lima PPS di Kedah ditutup
Oleh AZAHAR HASHIM dan OTHMAN YAHAYA

29 November 2020, 7:59 pm
ALOR SETAR – Lima daripada enam pusat pemindahan sementara (PPS) yang dibuka di daerah Kuala Muda dan Kulim susulan kejadian banjir kilat pada semalam ditutup petang ini.
Pegawai Pertahanan Awam Daerah Kuala Muda, Kapten (PA) Azahar Ahmad berkata, tiga PPS di Kuala Muda iaitu Masjid Al Abrar Taman Peruda, Surau Kampung Sungai Haji Wahab Dewan Masjid Al-Huda Kampung Jerung ditutup pada pukul 2 petang ini.
“Ketiga-tiga PPS yang dibuka pada pukul 8 malam semalam dan menempatkan seramai 144 mangsa banjir ditutup selepas keadaan banjir di kawasan terjejas pulih sepenuhnya.
“Seramai kira-kira 480 lagi mangsa banjir di daerah Kuala Muda bagaimanapun tidak berpindah ke PPS,” katanya dalam satu kenyataan di sini hari ini.
Sementara itu, Pegawai APM Daerah Kulim, Leftenan (PA) Mohd. Fadhil Fahmi Zaini berkata, dua PPS di mukim Lunas iaitu Surau Taman Sang Kancil dan Sekolah Kebangsaan Sungai Limau yang dibuka pada pukul 7 malam semalam ditutup pada pukul 3 petang tadi.
“Kesemua 146 mangsa banjir dibenarkan pulang ke rumah masing-masing,” ujarnya.

Tambahnya, hanya PPS Masjid Sungai Seluang dalam Mukim Sungai Seluang yang berada dalam Perintah Kawalan Pergerakan Diperketatkan (PKPD) masih dibuka.
“PPS yang dibuka pada pukul 7.30 malam semalam itu menempatkan seramai 106 mangsa,” katanya. – K! ONLINE


Kompaun RM1,000 jika mandi air banjir
Oleh YATIMIN ABDULLAH

29 November 2020, 6:50 pm
RANTAU PANJANG – Tindakan kompaun sebanyak RM1,000 akan dikenakan kepada individu jika ditangkap bermain air banjir secara berkumpulan di kawasan Rantau Panjang pada tahun ini.
Ketua Polis Daerah Pasir Mas, Asisten Komisioner Mohamad Roy Suhaimi Sharif berkata, tindakan itu merupakan salah satu usaha memutuskan rantaian wabak Covid-19 gelombang ketiga yang menunjukkan peningkatan di daerah ini.
Menurutnya, tindakan itu akan turut dikenakan kepada individu yang membuka gerai-gerai perniagaan seperti tahun-tahun sebelum ini setiap kali Pasir Mas dan Rantau Panjang dilanda banjir.
“Kita tidak akan berkompromi dengan pihak yang melanggar peraturan sekiranya berkumpul atau menyambut pesta air ketika banjir tahun ini.
“Jika tiada tindakan tegas, penduduk menganggap bermain air banjir sebagai satu kebiasaan terutamanya ketika negara berdepan penularan wabak Covid-19,” katanya ketika ditemui pemberita di sini hari ini.
Menurut Mohamad Roy Suhaimi, surat pemakluman mengenai tindakan itu sudah dihantar kepada Ketua Jajahan Pasir Mas termasuk pihak berkuasa tempatan (PBT).

Katanya, polis menjangkakan orang ramai akan bermain air banjir jika tindakan itu tidak dibendung.
“Sekiranya ada peniaga yang ingkar dengan membuka gerai-gerai jualan, kita dan PBT akan merampas dan menyita alatan perniagaan itu,” katanya.
Tinjauan Kosmo! di Kampung Gual Tok Deh di sini mendapati, ada dalam kalangan kanak-kanak yang bermain air banjir selepas kampung mereka ditenggelami air.
Setiap kali tibanya musim tengkujuh limpahan air Sungai Golok yang menenggelamkan pekan Rantau Panjang umpama taman tema air terbuka.
Hal ini kerana orang ramai dari Kota Bharu sanggup turun untuk bermain air di kawasan berkenaan.
Selain Rantau Panjang, kawasan Pohon Tanjong, Pasir Mas akan turut menjadi lokasi tumpuan untuk bermain air banjir.


Dua pekerja Bangladesh cedera dihempap dinding konkrit
Oleh MOHD SYALMIZI HAMID

29 November 2020, 7:57 pm
SEBERANG PERAI – Dua pekerja warga Bangladesh dilaporkan cedera selepas dihempap dinding konkrit yang runtuh di dalam sebuah premis di Bandar Cassia, Batu Kawan di sini hari ini.
Dalam kejadian kira-kira pukul 5 petang itu, salah seorang mangsa turut dilaporkan cedera parah apabila pergelangan tangan kanan hancur dipercayai akibat dihempap batu-bata.
Difahamkan, kejadian berlaku ketika kedua-dua mangsa berusia 40-an itu sedang menjalankan kerja-kerja pengubahsuaian sebuah kedai serbaneka.
Jurucakap Jabatan Bomba dan Penyelamat negeri berkata, pihaknya yang tiba di lokasi kejadian mendapati kedua-dua mangsa terperangkap di bawah runtuhan itu.
“Bomba segera melakukan kerja-kerja menyelamat mangsa dengan mengangkat sisa runtuhan.
“Akibat kejadian tersebut, seorang mangsa cedera pada kaki, manakla seorang lagi cedera parah pada hujung tangan kanan dan cedera pada muka,” katanya kepada pemberita hari ini.

Difahamkan mangsa dihantar ke Hospital Seberang Jaya di sini bagi menerima rawatan lanjut. – K! ONLINE


Empat penyamun termasuk dua remaja diberkas
Oleh NOR AZIHAN MD. GHAZALI

29 November 2020, 6:46 pm
KLANG – Tindakan pantas polis berjaya memberkas empat penyamun termasuk dua remaja dalam tempoh sembilan jam menerusi dua serbuan berasingan di daerah ini, baru-baru ini.
Kesemua suspek berusia 18 hingga 27 tahun dicekup bermula pukul 5.30 petang pada Khamis lalu selepas menyamun seorang pekerja kilang warga Nepal pukul 8.20 pagi hari sama.
Ketua Polis Daerah Klang Selatan, Asisten Komisioner Shamsul Amar Ramli berkata, pihaknya terlebih dahulu menerima laporan daripada mangsa yang merupakan seorang lelaki disamun wang tunai RM270, dua buah telefon bimbit pelbagai jenama dan kad mesin pengeluaran automatik (ATM) di Bayu Perdana di sini.
Kata beliau, bertindak laporan itu kemudiannya memberkas seorang suspek di Taman Sentosa pukul 5.30 petang.
“Soal-siasat membawa kepada penahanan tiga lagi suspek di sebuah rumah di Jalan Meru setengah jam selepas itu.
“Polis turut merampas sebuah kereta jenis Perodua Axia selain sepasang pakaian celoreng Jabatan Sukarelawan Malaysia (Rela), sehelai baju tentera, radio walkie-talkie dan empat telefon bimbit,” katanya dalam satu kenyataan hari ini.

Menurut beliau, keempat-empat suspek mengaku terlibat kes samun warga Nepal berkenaan.
Shamsul Amar menambah, salah seorang suspek turut mengaku mencuri pakaian Rela milik bapa saudaranya untuk aktiviti tersebut.
“Hasil siasatan awal mendapati mereka baharu bergiat aktif dua minggu lalu dengan menyewa kereta serta menyasarkan warga asing yang berjalan bersendirian.
“Semakan juga mendapati tiga daripada suspek memiliki rekod lampau bersabit kes jenayah dan dadah,” ujarnya.
Jelasnya, kesemua suspek direman enam hari sehingga Rabu depan dan kes disiasat mengikut Seksyen 395 Kanun Keseksaan. -K!ONLINE


Sukarelawan bantu bersih rumah mangsa banjir
Oleh NIK NUR IZZATUL HAZWANI NIK ADNAN

29 November 2020, 8:02 pm
KEMAMAN – Keresahan mangsa banjir di Kemaman berhadapan dengan rumah yang diselaputi lumpur tebal sedikit terubat apabila dibantu 150 sukarelawan Khidmat Malaysia Terengganu.
Pengerusi Khidmat Malaysia Terengganu,
Hanafiah Mat berkata, kumpulan sukarelawan tersebut membantu penduduk membersihkan rumah penduduk selepas mangsa-mangsa banjir berkenaan dibenarkan kembali ke rumah masing-masing hari ini.
“Kita prihatin dengan nasib penduduk yang menghadapi kesukaran membersihkan rumah masing-masing yang dipenuhi lumpur tebal.
“Sebanyak 10 penyembur air berkuasa tinggi  digunakan untuk kerja-kerja pembersihan terbabit,” katanya selepas menyertai kerja-kerja pembersihan rumah penduduk di Kampung Teladas di sini hari ini.
Hanafiah berkata, Khidmat Malaysia Terengganu juga bercadang untuk menghulurkan bantuan kepada kepada mangsa banjir terlibat khususnya di Kampung Teladas.
Beliau yang juga Pengerusi Jawatankuasa Kebajikan, Pembangunan Wanita, Keluarga dan Perpaduan Nasional negeri berkata, kemusnahan yang dialami penduduk perkampungan tersebut ekoran banjir yang berlaku pada kelmarin agak besar.

“Bukan sahaja banyak barangan elektrik dan perabot rosak, anak-anak mereka juga kehilangan buku teks dan baju seragam sekolah,” katanya.
Sementara itu, Pengerusi Majlis Pengurusan Komuniti Kampung Teladas, Yazid Yasin berkata, pihaknya amat menghargai kerja sukarelawan yang dilakukan Khidmat Malaysia Terengganu. – K! ONLINE


Pelajar Malaysia meninggal dunia akibat keradangan selaput otak
29 November 2020, 6:36 pm
PETALING JAYA- Seorang pelajar pergigian tahun tiga di Universiti Iskandariah, Siti Aishah Mohd. Dani, 20, meninggal dunia pada Jumaat lepas disyaki akibat keradangan selaput otak.
Yang di-Pertua Badan Kebajikan Pelajar-Pelajar Johor di Mesir (BKPJM), Faiz Rafiuddin Kamaludin berkata, Siti Aishah mengadu sakit kepala dan dada.
“Arwah dibawa ke hospital dan disyaki sakit akibat keradangan selaput otak. Arwah terlantar di hospital selama sembilan hari sebelum menghembuskan nafas terakhir pukul 10.30 waktu tempatan,” katanya kepada Kosmo! hari ini.
Katanya, Siti Aishah merupakan antara pelajar yang sentiasa mendapat keputusan cemerlang.
“Badan Kebajikan Pelajar-pelajar Johor di Mesir mengucapkan takziah kepada ahli keluarga allahyarhamah atas pemergian beliau.
“Semoga Allah menerima amalan arwah dan ditempatkan bersama golongan orang-orang yang solehah,” katanya. – K! ONLINE.


Gagal seludup durian, PATI
Oleh NOR AZIHAN MD. GHAZALI

29 November 2020, 8:05 pm
KLANG – Agensi Penguatkuasaan Maritim Malaysia (Maritim Malaysia) mengagalkan cubaan menyeludup keluar 166 biji durian bersama tiga pendatang asing tanpa izin (PATI) di kedudukan 4.1 batu nautika barat daya Tanjung Gabang di sini semalam.
Kedua-dua penyeludup berusia 34 dan 45 tahun itu dicekup pukul 7.30 malam.
Pengarah Maritim Negeri Selangor, Kepten Maritim Mohammad Rosli Kassim berkata, tangkapan itu hasil maklumat dan risikan Sistem Pengawasan Maritim Laut (SWASLA) mengesan bot penyeludup jenis fiber menuju ke perairan antarabangsa.
“Pasukan kita kemudiannya berjaya memintas sebelum menahan bot tersebut.
“Hasil pemeriksaan mendapati terdapat tiga PATI berusia 19 hingga 56 tahun selain 40 kotak membawa 166 biji durian,” katanya dalam kenyataan di sini hari ini.
Tambah beliau, kes disiasat mengikut
Akta Imigresen 1959/63 dan Akta Perkhidmatan Kuarantin dan Pemeriksaan Malaysia 2011 (Akta 728).

Jelasnya lagi, Maritim Malaysia akan sentiasa membuat pemantauan dan rondaan dengan lebih kerap bagi membanteras kegiatan PATI di perairan Selangor. – K!ONLINE


9,000 pelari sertai maraton Shanghai
Oleh KOSMO!

29 November 2020, 6:24 pm
SHANGHAI, China – Sekitar 9,000 pelari dengan sebilangan mereka memakai pelitup muka, mengambil bahagian dalam Maraton Antarabangsa Shanghai hari ini, lapor media China.
Menjelang acara itu, pegawai-pegai tempatan berkata, larian tersebut adalah peluang untuk menunjukkan bahawa China kini bergerak ke hadapan di sebalik krisis koronavirus masih melanda dunia.
Maraton berprestij lain termasuk New York, Berlin, Boston dan Chicago semuanya menjadi ‘mangsa’ kepada koronavirus tahun ini manakala maraton Tokyo dan London pula hanya boleh disertai pelari elit.
Para pelari perlu lulus ujian Covid-19 sebelum layak menyertai acara itu. Mereka diarah segera memakai pelitup muka sebelum dan selepas menamatkan larian, bahkan ada sebilangan peserta berlari sambil memakai pelitup muka.
Kira-kira 9,000 pelari menyertai acara tersebut, menurun berbanding 38,000 orang sebelum ini. Tiada atlit negara luar mengambil bahagian dan penonton tidak dibenarkan pada acara tersebut. – AFP


Sydney catat suhu malam November paling panas
Oleh KOSMO!

29 November 2020, 6:47 pm
SYDNEY – Sydney merekodkan malam November paling panas ketika bandar raya terbesar Australia itu dilanda gelombang haba hujung minggu ini yang menyaksikan suhu siang hari memuncak melebihi 40 darjah Celsius.
Suhu sebelah malam pula tidak turun di bawah paras 25. 3 darjah Celsius dari malam semalam hingga awal pagi tadi di tengah Sidney, demikian menurut biro meteorologi sekali gus menjadikannya malam November paling panas sejak suhu waktu malam direkodkan di Australia.
Suhu meningkat kepada 30 darjah Celsius menjelang pukul 4.30 pagi (waktu tempatan) sebelum melepasi 40 darjah Celius untuk hari kedua berturut-turut.
“Negeri New South Wales (NSW) dalam keadaan dilanda gelombang haba teruk dengan suasana panas dialami semalam dan hari ini,” kata pegawai biro meteorologi, Agata Imielska.
Rekod suhu siang hari pecah di tempat-tempat lain di tenggara Australia dengan bandar pedalaman Griffith dan Mildura masing-masing mencatat 43.2 darjah Celsius dan 45.7 darjah Celsius semalam.
Gelombang haba yang melanda mendorong pihak berkuasa NSW menguatkuasakan larangan pembakaran di negeri itu.

Bagaimanapun, beberapa kebakaran tercetus hari ini termasuk satu kebakaran di pinggir barat kota raya Sydney yang menyebabkan sebuah hartanah rosak.
Kebakaran hutan di Australia mengakibatkan hampir tiga bilion haiwan hilang tempat tinggal dan ekonomi negara kerugian hampir AS$7 bilion (RM28.4 bilion). – AFP


1,309 kes baharu, tiga lagi kematian
Oleh SITI A'ISYAH SUKAIMI

29 November 2020, 6:26 pm
PUTRAJAYA – Sebanyak 1,309 kes baharu dilaporkan hari ini menjadikan jumlah kes positif Covid-19 di Malaysia sebanyak 64,485 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, hanya satu kes import yang mendapat jangkitan dari luar negara manakala selebihnya ialah kes penularan tempatan.
“Terdapat pertambahan tiga lagi kes kematian Covid-19 hari ini di Perak, Negeri Sembilan dan Sabah menjadikan jumlah kes kematian terkini di Malaysia sebanyak 357 kes.
“Kes kematian ini melibatkan dua lelaki dan seorang wanita berusia 64, 89 dan 53 tahun,” katanya dalam satu kenyataan akhbar di sini hari ini.
Beliau menambah, sebanyak 1,333 kes sembuh turut dilaporkan menjadikan jumlah kumulatif kes sembuh sepenuhnya daripada Covid-19 sebanyak 52,647 kes.
Ujarnya lagi, terdapat 116 kes positif sedang dirawat di Unit Rawatan Rapi dengan 42 kes memerlukan bantuan pernafasan. -K! ONLINE


Mangsa banjir mula bersihkan rumah berlumpur
Oleh NIK NUR IZZATUL HAZWANI NIK ADNAN

29 November 2020, 4:44 pm
KEMAMAN – Cuaca cerah sepanjang hari ini membolehkan sebahagian besar penduduk Kemaman yang sebelum ini berpindah ke pusat pemindahan banjir pulang ke rumah masing-masing.
Rata-rata mereka termenung panjang bukan sahaja kerugian besar kerosakan harta-benda malah perlu membersihkan sisa lumpur tebal yang telah menenggelami kediaman mereka.
Seorang penduduk, Mohd. Asman Kasman, 50, berkata, hampir keseluruhan barangannya rosak dan tidak dapat diselamatkan.
Jelasnya, ia berikutan rumahnya telah ditenggelami banjir sehingga tiga meter pada Jumaat lalu.
“Tiada apa yang dapat diselamatkan, mesin basuh, peti sejuk, televisyen, sofa dan perabot semuanya rosak.
“Barangan penting yang sebelum ini diletakkan di bahagian para rumah juga musnah kerana paras banjir jauh lebih tinggi,” katanya ketika ditemui Kosmo! di Kampung Teladas, Air Putih di sini hari ini.

Seorang lagi penduduk, Junaidi Manaf, 39, yang juga peniaga kedai runcit pula berkata, dia kerugian lebih RM10,000 selepas barangan jualan dan tiga peti aisnya ditenggelami banjir yang membawa bersama lumpur.
“Antara yang turut dihanyutkan banjir 20 kampit beras. Saya tak sempat selamatkan apa-apa kerana banjir berlaku dengan pantas kurang sejam selepas hujan,” katanya. – K! ONLINE


KKM tambah katil di lima fasiliti di Lembah Klang
29 November 2020, 4:41 pm
PETALING JAYA- Kementerian Kesihatan (KKM) akan meningkatkan jumlah katil khusus untuk pesakit Covid-19 di lima buah fasiliti di Lembah Klang.
Ketua Pengarah Kesihatan, Tan Sri Dr. Noor Hisham Abdullah memaklumkan, lima fasiliti tersebut ialah Hospital Besar Kuala Lumpur (HKL), Hospital Sungai Buloh, Hospital Rehabilitasi Cheras (HRC), Pusat Kawalan Kusta Negara dan Institut Latihan KKM Sungai Buloh.
“Hospital Angkatan Tentera Tuanku Mizan juga bersedia untuk membantu jika keadaan memerlukan. Bagi memastikan kelancaran operasi, kesemua fasiliti ini diletakkan di bawah Pusat Kawalan Bersepadu Covid-19 (PKBC) Wilayah Tengah dengan tujuan menyelaras dan memantau segala operasi berkaitan pengurusan pesakit Covid-19 di wilayah tengah.
“Khusus bagi HKL dan HRC, sehingga 29 November (hari ini) pukul 6 pagi, jumlah katil yang dikhususkan bagi pesakit Covid-19 adalah berjumlah 1,061 buah katil iaitu sebanyak 433 katil di blok Materniti HKL, 398 katil di bangunan utama HKL dan 230 katil di HRC. Kedua-dua hospital ini telah dikenalpasti sebagai hospital hybrid, iaitu merawat pesakit Covid-19 dan bukan Covid-19,” katanya dalam satu hantaran di laman Facebook beliau.
Beliau melakukan lawatan kerja rasmi ke HKL dan HRC bagi meninjau kesiapsagaan hospital susulan daripada peningkatan kes Covid-19 yang mendadak semasa gelombang ketiga khususnya di sekitar kawasan Lembah Klang. – K! ONLINE


Ebit Lew ziarah Bob Lokman, doakan panjang umur
29 November 2020, 4:59 pm
PETALING JAYA- Pendakwah bebas, Ebit Lew melahirkan rasa sayu selepas melawat artis veteran, Bob Lokman di rumahnya di Pasir Mas, Kelantan.
Katanya, dia menziarahi Bob Lokman atau nama sebenarnya Mohd. Hakim Lokman, 56, setelah terbaca mengenai laporan pembedahan jantungnya esok.
Pelawak dan pelakon itu turut meminta Ebit memberitahu orang ramai agar memaafkannya sekiranya dia meninggal dunia.
“Katanya beliau fikirkan juga anak-anak kecil yang masih madrasah. Tadi banyak berbual mengenai akhirat dan katanya teruskanlah ustaz membantu orang ramai. Bila beri sedikit belanja untuknya. Bob Lokman menangis sahaja tadi,” katanya dalam satu hantaran di laman Facebook beliau hari ini.
Ebit turut menenangkan Bob Lokman dan mendoakan beliau panjang umur.
Kosmo! hari ini melaporkan Bob Lokman memberitahu dia kini sedang bergelut dengan komplikasi penyakit jantung yang dialaminya sejak 12 tahun lalu. – K! ONLINE


Menangis tak dapat bercuti, Aliff Syukri kena kecam
Oleh MOHAMMAD SHAHEMY AZMI

29 November 2020, 6:02 pm
PETALING JAYA – Usahawan sensasi, Datuk Seri Aliff Syukri menerusi satu perkongsian video dalam laman Facebook telah menangis kerana tidak dapat bercuti ke luar negara dan membeli-belah ekoran pandemik Covid-19.
Berdasarkan rakaman video tersebut, usahawan yang turut bergelar penyanyi itu  itu dilihat begitu terkesan dengan musibah Covid-19 yang telah menyekat aktivitinya untuk berbelanja dan berjalan-jalan ke luar negara.
“Tolong korona, tolong jauh, tolonglah pergi. Muncul datang lagi, kenapa? Dulu dah baik-baik kau (korona) berambus, sekarang kau datang lagi.
“Tolonglah. Sebab kau aku tak boleh jalan-jalan. Sebab kau aku tak boleh shopping (membeli-belah), sebab kau aku tak boleh bercuti ke luar negara,” ujar pelantun lagu Bobo Di Mana itu.
Tindakan Aliff meluahkan perasaannya dalam laman sosial itu bagaimanapun telah mendapat kecaman dalam kalangan pengguna media sosial yang menyifatkan dirinya sebagai individu tidak sensitif.
“Orang lain merayu supaya tak kena buang kerja , mintak bantuan makanan tau . Setidak-tidaknya  kita masih bernasib baik masih ada rezeki (walaupun saya tidak sekaya Datuk),” seorang pengguna Facebook.

Seorang lagi pemilika akaun @SufiahRazak pula secara halus menulis: “Itulah bezanya Alif Satar dengan Aliff ni.”
Bahkan, rata-rata berpendapat bahawa Aliff tidak peka dan bersyukur berbanding masyarakat lain yang lebih terjejas sehingga ada yang tidak cukup menampung perberlanjaan harian termasuk makan dan minum. – K! ONLINE


Dua keluarga nekad redah banjir
Oleh YATIMIN ABDULLAH

29 November 2020, 5:09 pm
RANTAU PANJANG – Dua buah keluarga terpaksa berpindah sendiri ke pusat pemindahan sementara (PPS) di Sekolah Kebangsaan (SK) Gual Tok Deh di sini selepas kawasan rumah mereka mula ditenggelami air.
Limpahan air Sungai Golok yang sudah melepasi paras bahaya ketika ini iaitu 9.4 meter turut menyebabkan beberapa kawasan rendah mula dinaiki air.
Tindakan dua keluarga itu mendapat pujian dari Ketua Polis Daerah Pasir Mas, Asisten Komisioner Mohamad Roy Suhaimi Sharif yang menyifatkan ia sebagai langkah bijak.
Menurutnya, tindakan itu sememangnya dialu-alukan tanpa menunggu arahan dari pasukan penyelamat.
“Meskipun air hanya berada dibawah rumah, namun mereka ambil langkah awal dengan berpindah.
“Tak perlu tunggu air mencecah 9.8 meter untuk berpindah. Seeloknya masuk sahaja sembilan meter terus buat persediaan untuk berpindah ke PPS,” katanya kepada pemberita di sini hari ini.

Mohamad Roy Suhaimi berkata, penduduk Rantau Panjang dinasihatkan supaya sentiasa peka dengan paras terkini air Sungai Golok.
“Saya bimbang jika penduduk lewat berpindah berkemungkinan mereka akan berdepan masalah.
“Hal ini kerana, jumlah penempatan di PPS dihadkan bagi memutuskan rantaian Covid-19,” ujarnya.
Sementara itu, portal infobanjir.water.gov.my setakat pukul 1 petang tadi menunjukkan bacaan air Sungai Golok berapa pada 9.4 meter sekaligus sudah melepasi paras bahaya. – K! ONLINE


Lebih 62 peratus belia hilang kerja
Oleh SITI A'ISYAH SUKAIMI

29 November 2020, 4:57 pm
PUTRAJAYA – Data Sistem Insurans Pekerjaan (SIP) Pertubuhan Keselamatan Sosial (Perkeso) sehingga 20 November menunjukkan lebih 62 peratus daripada pekerja yang kehilangan pekerjaan adalah dalam kalangan belia.
Menteri Sumber Manusia, Datuk Seri M. Saravanan berkata, belia kehilangan pekerjaan tersebut majoritinya berusia antara 25 hingga 29 tahun membabitkan seramai 19,396 orang.
Katanya, berdasarkan rekod Kementerian Belia dan Sukan (KBS) pula, kadar pengangguran belia telah meningkat kepada 9.0 peratus.
“Justeru susulan Agenda Pemerkasaan Belia, kedua-dua kementerian komited untuk bekerjasama dalam isu yang melibatkan peluang pekerjaan, pewujudan pekerjaan baharu, latihan kemahiran serta akses kepada dana dan kemudahan untuk belia.
“Memandangkan negara terus berdepan cabaran pandemik Covid-19, Kementerian Sumber Manusia (KSM) akan menggandakan usaha melaksanakan program peluang pekerjaan dengan rakan strategik demi mengurangkan kadar pengangguran terutamanya dalam kalangan belia di negara ini,” katanya dalam satu kenyataan di sini hari ini.
Saravanan berkata, KSM juga akan melaksanakan beberapa inisiatif di bawah Belanjawan 2021 untuk mengurangkan kadar pengganguran dan merancakkan pasaran buruh negara.

Beliau berkata, menerusi penganjuran Karnival Penjara Kerjaya Belia 2020 oleh KSM bersama KBS pada 24 hingga 26 November lalu, ia julung kali diadakan secara dalam talian dilaksanakan oleh Perkeso dengan lebih 8,300 kekosongan jawatan ditawarkan 26 majikan.
Menurutnya, sepanjang tiga hari karnival, ia mendapat penyertaan seramai 13,246 belia dari seluruh negara dan seramai 65 calon telah ditawarkan pekerjaan serta-merta apabila berjaya dalam temuduga terbuka secara maya, manakala 320 calon berjaya ke temuduga pusingan kedua. – K! ONLINE


Nenek dukung cucu redah banjir paras dada
Oleh YATIMIN ABDULLAH

29 November 2020, 5:05 pm
RANTAU PANJANG – Seorang nenek bertindak nekad apabila sanggup meredah air banjir pada paras dada semata-mata mahu membawa cucunya yang berusia setahun berpindah ke pusat pemindahan sementara (PPS) selepas rumah mereka di Kampung Gual Tok Deh, di sini ditenggelami air.
Norizah Mohd. Nor, 44, yang mendukung cucunya bukan sahaja terpaksa meredah air banjir sejauh 500 meter, malah dia berjalan 500 meter lagi sebelum tiba di PPS di Sekolah Kebangsaan (SK) Gual Tok Deh di sini.
Norizah berkata, kepenatan yang diharungi itu hilang sekelip mata apabila selamat tiba di PPS bersama Muhammad Aqif Amshar Zuhaimi setahun dan anaknya Nurul Atiqah Ab. Rashid, 20.
“Alhamdulillah, kami semua tiba dengan selamat di PPS pada pukul 8 pagi,” katanya ketika ditemui pemberita di sini hari ini.
Norizah berkata, hujan lebat sejak dua hari lalu menyebabkan kawasan rumahnya ditenggelami banjir susulan limpahan air Sungai Golok.
Katanya, tindakan awal itu diambil bagi mengelakkan dia dan keluarga berdepan masalah besar kemudian hari.

“Melihat situasi cuaca semasa yang tidak menentu, saya mengambil keputusan untuk berpindah lebih awal.
“Selain itu, air sudah naik di dalam rumah sudah mencecah paras pinggang,” ujarnya.
Sebuah lagi keluarga turut berpindah di PPS itu selepas rumah mereka ditenggelami banjir.
Sementara itu, portal infobanjir.water.gov.my setakat pukul 4 petang tadi menunjukkan bacaan air Sungai Golok berapa pada 9.4 meter sekaligus sudah melepasi paras bahaya. – K! ONLINE


PKPD Kampung Numbak dan Penempatan Telipok dilanjutkan
29 November 2020, 6:11 pm
PETALING JAYA – Majlis Keselamatan Negara (MKN) melanjutkan Perintah Kawalan Pergerakan Diperketatkan (PKPD) di Kampung Numbak dan Penempatan Telipok, Kota Kinabalu, bermula 30 November hingga 13 Disember depan.
Menteri Kanan Keselamatan, Datuk Seri Ismail Sabri Yaakob berkata, berdasarkan penilaian risiko dan nasihat Kementerian Kesihatan (KKM) kerajaan bersetuju melanjutkan PKPD yang dijadual berakhir hari ini.
“Sehingga 27 November, KKM mengesahkan masih terdapat 109 kes aktif di Kampung Numbak manakala 136 kes aktif di Penempatan Telipok.
“Selain jumlah kes aktif yang tinggi, terdapat ramai lagi penduduk di kedua-dua lokaliti tersebut yang perlu menjalani ujian saringan,” ujarnya. – K! ONLINE


Remaja maut ketika berkonvoi
Oleh MOHD SHARKAWI LONDING

29 November 2020, 5:03 pm
KULAI – Seorang remaja menemui ajal selepas motosikal jenis Yamaha Y15ZR ditunggang merempuh belakang kereta Toyota Camry dalam kejadian melibatkan 10 kenderaan di Kilometer 35.1 Lebuh Raya Utara-Selatan arah utara berhampiran Sedenak, di sini malam semalam.
Dalam kejadian pada pukul 10 malam itu, mangsa yang berusia 19 tahun itu meninggal dunia di tempat kejadian selepas mengalami kecederaan parah pada anggota badan dan kepala.
Difahamkan, mangsa berkonvoi dalam berkumpulan dengan lebih 20 buah motosikal dari arah Johor Bahru menuju ke arah Sedenak.
Ketua Polis Daerah Kulai, Superintendan Tok Beng Yeow berkata, ketika di lokasi, mangsa dikatakan gagal mengawal motosikalnya lalu merempuh bahagian belakang Toyota Camry yang bergerak pada sebelah kiri laluan dua lorong Lebuh Raya terbabit.
“Pada masa yang sama, lapan buah motosikal rakannya yang lain tidak sempat mengelak lalu berlanggar sesama sendiri.
“Mangsa cedera parah dan disahkan meninggal dunia di tempat kejadian,” katanya ketika dihubungi di sini hari ini.

Beng Yeow berkata, mayat mangsa dihantar ke Hospital Temenggong Seri Maharaja Tun Ibrahim di sini untuk bedah siasat.
Jelasnya, polis kini sedang mengesan beberapa lagi mangsa yang terlibat dan sebahagiannya dirawat di hospital sama.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


Khai Bahar terharu dapat hadiah komputer daripada individu misteri
Oleh MOHAMMAD SHAHEMY AZMI

29 November 2020, 6:21 pm
PETALING JAYA – Penyanyi Khai Bahar sebak bercampur gembira selepas menerima hadiah sebuah komputer daripada seorang individu yang tidak dikenali.
Berdasarkan sebuah video yang dimuat naik penyanyi itu dalam akaun Instagramnya, Khai atau nama sebenarnya Muhammad Khairul Baharuddin, 26, meluahkan rasa terkejut dan berterima kasih tidak terhingga kepada dermawan misteri itu.
Menurut pelantun lagu Luluh itu, awalnya dia hanya ingin meminjam komputer milik sepupunya memandangkan komputernya mengalami kerosakan.
“Tidak tahu nak cakap apa. Kisahnya begini, Khai mesej sepupu @sarhanezani nak pinjam PC (komputer peribadi) sebab nak buat livestream (pestriman langsung) sementara sahaja. Sebab komputer sekarang ini lagi teruk.
“Tunggu hujung bulan baru nak beli komputer baharu. Tetapi tak terfikir langsung kena surprise (kejutan) macam ini. Khai tidak minta pun dan tidak mahu kalau siapa-siapa nak belanja belikan komputer,” ujarnya.
KHAI berkongsi detik menerima hadiah komputer daripada individu tidak dikenalinya.
Menerusi ruangan komen, Khai memaklumkan bahawa komputer tersebut bukan dihadiahkan oleh sepupunya. Dia menjelaskan sepupunya itu sekadar menjadi orang tengah bagi menghantar hadiah tersebut ke tangannya.

Rata-rata pengikutnya dalam laman sosial turut berkongsi rasa gembira dan teruja, malah turut sama-sama mendoakan kesejahteraan individu misteri tersebut supaya dimurahkan rezeki. – K! ONLINE


Lelaki sanggup beratur 36 jam untuk beli PS5
Oleh KOSMO!

29 November 2020, 4:37 pm
SACRAMENTO – Seorang lelaki sanggup beratur selama 36 jam di hadapan sebuah kedai semata-mata untuk membeli konsol permainan Sony PS5, kelmarin.
Tyler Lopez, 20, mula menunggu di hadapan kedai GameStop yang terletak di bandar Dublin pada pukul 8 malam, Rabu lalu.
Tyler di hadapan kedai GameStop di Dublin, California. – Twitter/Liz Kreutz
Dia berjaya mendapatkan satu daripada dua PS5 yang dijual di situ sempena jualan murah Black Friday.
“Saya sudah cukup gembira apabila berjaya membeli PS5 ini tetapi ia menjadi lebih seronok dapat menjadi bahan berita,” katanya kepada stesen televisyen ABC.
Kesungguhan remaja itu turut mendapat pujian Polis Dublin yang membelikannya air coklat panas dan donut ketika sedang menunggu kedai dibuka. – Agensi


Nurlieda daki bukit duduki ujian online
Oleh BAHRUDDIN HATTA

29 November 2020, 3:55 pm
TANAH MERAH – Seorang pelajar Pusat Perubatan Universiti Malaya (PPUM) terpaksa mendaki bukit di belakang rumahnya di Bukit Petai 7, Gual Ipoh di sini bagi mengambil ujian secara dalam talian.
Demi keselesaan gadis itu, bapanya mengambil inisiatif sendiri dengan mendirikan sebuah kanopi kecil di atas bukit setinggi kira-kira 20 meter.
Pelajar tahun dua Diploma Teknologi Makmal Perubatan, Nurlieda Khaleeda Mohd. Azmi, 20, berkata, pelaksanaan Perintah Kawalan Pergerakan Bersyarat (PKPB) ketika ini membataskan pergerakannya untuk ke bandar Tanah Merah.
“Sebelum ini, saya akan keluar ke Bandar Baru Tanah Merah untuk belajar menggunakan aplikasi Google Meet. Demi mendapatkan internet yang pantas, saya akan duduk di dalam kereta sehingga kelas tamat.
“Sekarang musim ujian dan saya memerlukan capaian internet untuk menjawab ujian secara dalam talian. Satu-satunya tempat yang mempunyai capaian internet bagus adalah kawasan bukit di belakang rumah saya,” katanya ketika ditemui pemberita di sini hari ini.
Terdahulu, gambar Nurlieda Khaleeda sedang menjawab ujian di bawah kanopi di atas bukit di belakang rumahnya itu tular di media sosial sejak semalam.

Menurut Nurlieda, selain PKPB, faktor hujan berterusan sejak empat hari lalu menyukarkan dia keluar ke bandar Tanah Merah meskipun jarak hanya tiga kilometer dari rumah.
“Ada dua ujian lagi yang perlu diduduki dalam tempoh terdekat. Pihak universiti menetapkan syarat agar setiap pelajar perlu dirakam daripada arah belakang ketika ujian berlangsung bagi mengelakkan penipuan. Jadi, ini pilihan terbaik yang saya ada,” katanya.
Bapanya, Mohd Azmi Ahmad, 48 berkata, dia tidak dapat menghantar anaknya ke bandar Tanah Merah seperti kebiasaan kerana laluan utama keluar dan masuk kampung mereka sudah dinaiki air.
“Saya pasang kanopi di atas bukit dan sambung bekalan elektrik dari rumah terus ke kawasan bukit bagi memudahkan Nurlieda Khaleeda memasang komputer riba. Selain itu, dia perlu membuka kipas bagi mengelak gangguan nyamuk.
“Laluan mendaki bukit ini agak licin dan perlu sentiasa berhati-hati. Kawasan ini juga ada pacat dan banyak nyamuk. Inilah pengorbanan perlu dilalui anak saya demi menimba ilmu,” katanya. – K! ONLINE


Cemas selamatkan anak sakit jantung
Oleh AZAHAR HASHIM

29 November 2020, 3:48 pm
KULIM – Sepasang suami isteri cemas apabila rumah didiami mereka di Kampung Jalan Sungai, Lunas di sini dilanda banjir kilat selepas hujan lebat pada semalam.
Dalam kejadian kira-kira pukul 6 petang itu, Shuhardi Shukori dan Suhana Yob, 40, bergegas menyelamatkan anak bongsu mereka, Shahir Shamin Shuhardi, 2, yang menghidap penyakit berkaitan jantung, usus dan saluran pernafasan.
Menurut Suhana, dia dan suami baru pulang ke rumah pada kelmarin selepas Shahir dirawat di Hospital Pulau Pinang selama tiga hari.
“Hujan lebat pada petang semalam menyebabkan halaman rumah mula dinaiki air dan kami bertindak memindahkan mesin oksigen dan penyedut kahak milik Shahir ke dalam kereta sebelum diletakkan di kawasan tinggi.
“Paras banjir semakin meningkat sebelum air mula melimpah masuk ke dalam kawasan rumah,” katanya ketika ditemui di pusat pemindahan sementara (PPS) Surau Taman Sang Kancil di sini hari ini.
Katanya, dia dan suami bersama empat anak berusia antara dua hingga 17 tahun kemudian terpaksa meredah air paras paha untuk ke PPS kerana air naik dengan cepat.

“Dalam masa setengah jam sahaja, seluruh kawasan kampung telah dinaiki air,” ujarnya.
Sementara itu, katanya, dia bersyukur kerana khemah yang disediakan untuk keluarganya di PPS terletak berhampiran punca bekalan elektrik.
“Ini kerana, Shahir perlu menggunakan mesin penyedut kahak ini setiap dua atau tiga kali dalam masa sejam,” katanya.
Dalam pada itu, dua beradik tidak sempat menyelamatkan kertas latihan untuk ujian akhir yang diberi oleh guru selepas rumah mereka di Kampung Batu 5, Lunas dilanda banjir kilat.
Wan Afiq Wan Azlan yang merupakan pelajar tingkatan satu Sekolah Menengah Kebangsaan Lunas dan kakaknya Siti Shahirah, 19, pelajar Kolej Tingkatan Enam Padang Serai tiada di rumah ketika kejadian.
Ibu mereka Norlia Jaafar, 49, berkata, dia tidak sempat menyelamatkan kertas latihan tersebut kerana keadaan pada masa itu kelam kabut.
“Paras air naik kira-kira satu meter sehingga paras tingkap rumah,” katanya. – K! ONLINE


‘Dunia bagaikan gelap seketika’
Oleh SAIRUL ZAMRI MISRANI

29 November 2020, 3:38 pm
JAUH di hujung talian jelas kedengaran nada suara sayup perlahan bercampur hiba seorang lelaki yang memang dikenali dengan perwatakan ceria dan bertenaga.
Ya. Itu suara milik penyanyi Alif Satar yang sudah melewati tempoh seminggu dirawat di sebuah pusat perubatan di Melaka selepas disahkan positif Covid-19 pada 22 November lalu.
Alif atau nama sebenarnya Muhammad Alif Mohd. Satar, 30, disahkan positif pandemik maut tersebut ketika menjalani penggambaran drama terbitan sebuah rumah produksi di Bandar Raya Bersejarah tersebut.
Dalam benaknya pada masa tersebut hanya satu. Apa akan berlaku kepada isteri dan anak-anaknya. Adakah akan berakhir dengan nasib sama seperti dirinya, namun Tuhan mengasihani mereka apabila isteri dan anak-anaknya disahkan negatif pada Isnin lalu.
JIKA tiada aral melintang, Alif akan dibenarkan keluar dari wad kuarantin Covid-19 pada 3 Disember nanti.
“Jujur saya katakan, ketika mendapat perkhabaran dan diberitahu sah positif Covid-19, dunia ini bagai gelap seketika dan dirasakan bagai sudah berakhir.
“Dalam kotak fikiran pada masa itu cuma terbayangkan isteri, anak-anak dan keluarga terdekat. Apa nasib yang akan berlaku kepada saya selepas ini,” luahnya dalam nada sayu saat membuka bicara bersama Pose baru-baru ini.
Tambah Alif yang popular menerusi lagu Akhiri Penantian itu, putaran roda kehidupannya juga seakan-akan terhenti saat mula-mula dijangkiti Covid-19.

“Perkara pertama yang saya lakukan ialah dengan memberikan semua senarai nama dan kenalan terdekat dengan saya terutama yang sama-sama sepentas dalam saingan Separuh Akhir Muzik-Muzik ke-35 (SFMM35).
“Jujur saya ditimpa rasa bersalah dan kadang-kadang terfikir adakah saya yang menjadi punca terhadap semua yang berlakunya,” katanya sambil memberitahu kesihatannya kini bertambah baik selain mendapat rawatan terbaik daripada petugas kesihatan.
Rindu anak
Hati bapa mana yang tidak merindui anak lebih-lebih lagi terpaksa berpisah dalam tempoh dua minggu lamanya.
Begitu juga yang dirasai Alif apabila terpaksa berjauhan dengan tiga buah hatinya sehingga berakhirnya tempoh kuarantin.
DARI kamar kuarantin, mengakui menangis setiap kali berhubung menerusi panggilan video dengan isteri dan anak-anaknya.
“Boleh dikatakan setiap hari saya akan membuat panggilan video bersama isteri dan anak-anak dan setiap kali itu jugalah air mata ini akan mengalir.’Dunia bagaikan gelap seketika’
“Terakhir kali sempat mendakap dan mencium pipi anak-anak ialah sewaktu mereka sedang tidur iaitu pada hari sebelum saya bertolak ke Melaka untuk penggambaran.
“Setiap kali bercakap dan bertanyakan khabar mereka menerusi panggilan video, tiap kali itu jugalah saya tidak dapat menahan kesedihan. Rindu nak peluk dan cium mereka,” tuturnya.
Akui Alif, sejak ’terpilih’ oleh Yang Maha Esa menjadi pesakit Covid-19, dia kini lebih menghargai nikmat kesihatan yang dianugerahkan selain menyeru semua orang menjalani gaya hidup lebih sihat.
“Insya-Allah jika tiada aral melintang dan kekangan, saya akan dibenarkan keluar dari hospital pada 3 Disember nanti. Tidak sabar rasanya menunggu tarikh itu.
“Alhamdulillah tahap kesihatan saya juga semakin memberangsangkan.
“Ujian darah, paru-paru dan buah pinggang juga memuaskan selain tiada sebarang simptom. Cuma sejak beberapa hari kebelakangan ini, deria bau hilang, namun beransur pulih,” katanya.
Mengakhiri perkongsian, Alif menitipkan jutaan terima kasih kepada semua rakan artis, peminat, keluarga dan sesiapa sahaja yang tidak putus-putus mendoakan kesihatan dan kesejahteraan diri serta keluarganya.


UMNO sudah bersedia hadapi PRU-15
Oleh SHAARANI ISMAIL

29 November 2020, 3:58 pm
PASIR SALAK – UMNO sudah bersiap sedia menghadapi Pilihan Raya Umum ke-15 (PRU-15) dengan memperkukuhkan jentera di setiap peringkat.
Pengarah Pilihan Raya UMNO, Datuk Seri Tajuddin Abdul Rahman berkata, ketika ini usaha gerak kerja jentera parti sedang diperkemas dan diperkukuhkan.
“Saya sudah dilantik sebagai Pengarah Pilihan Raya, kita sedang perkukuhkan lagi jentera bagi lebih hebat dan juga sudah bersiap sedia, ” katanya ringkas.
Perdana Menteri, Tan Sri Muhyiddin Yassin semalam menyatakan PRU-15 akan diadakan selepas pandemik Covid-19 berakhir.
Sehubungan itu, Muhyiddin yang juga Presiden Parti Pribumi Bersatu Malaysia (Bersatu) menegaskan tiada keperluan untuk mana-mana pihak berusaha supaya Belanjawan 2021 ditolak agar PRU-15 dapat diadakan.
Ditanya persediaan UMNO dalam menghadapi Pilihan Raya Kecil (PRK) Gerik yang dijadualkan 16 Januari depan, Tajuddin yang juga Ahli Majlis Tertinggi UMNO berkata, beliau akan memanggil UMNO Bahagian Gerik untuk mengadakan mesyuarat dan mendengar laporan daripada mereka.

“Setakat ini kita masih belum mengadakan perbincangan lagi. UMNO juga sudah nyatakan Pas tidak perlu masuk bertanding, PN (Perikatan Nasional) juga begitu, jangan bertanding.
“Mudah-mudahan (mereka) tidak bertanding, kalau bertanding pun UMNO tetap akan menang,” katanya.
Beliau berkata demikian kepasa pemberita selepas menyampaikan Sumbangan Covid-19 Parlimen Pasir Salak di Dewan MDPT di sini hari ini.
Tajuddin berkata, UMNO juga masih belum mengadakan perbincangan dengan Pas dan Bersatu bagi menghadapi PRK Gerik. – K! ONLINE


Pesara meninggal dunia selepas solat Maghrib
Oleh MOHD SHARKAWI LONDING

29 November 2020, 4:09 pm
KLUANG – Seorang pesara kerajaan menghembus nafas terakhir selepas selesai menunaikan solat Maghrib secara berjemaah di Masjid Jamek Al-Yahya, Taman Kluang Barat di sini malam semalam.
Dalam kejadian pada pukul 7.20 malam itu, Ibrahim Nasir, 70, yang juga ahli jawatankuasa masjid atau noja itu meninggal dunia di pangkuan seorang jemaah lain, Kapten (B) Harun Othman, 59.
Harun berkata, sebelum kejadian, setelah selesai menunaikan solat fardu itu, dia ternampak Ibrahim melambai-lambai tangan kepadanya sebelum menghampirinya untuk mendapatkan kepastian.
“Ketika itu semua baru selesai solat dan mengaminkan doa dibaca imam, dia minta diurutkan badannya kerana mengadu berasa sakit.
“Dia minta untuk baring dipangkuan saya, saya ikutkan sahaja memandangkan dia dalam keadaan sukar untuk bernafas.
“Saya sempat melafazkan dan mengajarnya mengucap dua kalimah syahadah, mulutnya mengikut apa yang saya lafazkan sebelum matanya tertutup rapat dan nafas terhenti,” katanya ketika dihubungi di sini hari ini.

Harun berkata, arwah merupakan seorang pesara kerajaan adalah seorang ahli jawatankuasa masjid sentiasa melaksanakan tugas dengan amanah dan baik.
Manakala isteri Allahyarham Ibrahim, Muslimah Badron, 68, berkata, sebelum ke masjid suaminya dalam keadaan baik malah sebelah petang sempat menziarahi seorang warga emas untuk menyampaikan sumbangan sedekah.
“Petang semalam dia bergerak awal ke masjid sebab dia bertugas untuk mengambil suhu jemaah yang datang untuk menunaikan solat.
“Dia sentiasa berdoa supaya Allah SWT mengambil nyawanya dengan keadaan baik dan mudah, Alhamdulillah doanya Allah sudah makbulkan,” katanya.
Jenazah Ibrahim selamat dikebumikan di Tanah Perkuburan Islam Jalan Haji Manan di sini pada pukul 10 pagi hari ini. – K! ONLINE


Berusia 91 tahun, datuk Alif Satar sembuh Covid-19
Oleh MOHD. HAIKAL ISA

29 November 2020, 3:53 pm
PETALING JAYA – Datuk kepada selebriti serba boleh, Alif Satar, Mohamad Che Noh atau lebih dikenali sebagai Pak Wan yang berusia 91 tahun disahkan telah pulih daripada Covid-19.
Perkara tersebut dimaklumkan Alif atau nama sebenarnya, Muhammad Alif Mohd. Satar menerusi satu hantaran status Instagram sebentar tadi.
“Itu Pak Wan saya, survivor Covid-19 yang berusia 91 tahun dalam kereta dalam perjalanan pulang ke rumah! Allah Maha Hebat.
“Terima kasih buat semua yang mendoakan kesihatan Pak Wan hari itu. Semoga Allah SWT membalas jasa baik anda semua. Alif masih di Melaka,” tulis pelantun lagu Jangan Nakal yang masih menjalani kuarantin Covid-19 di sebuah hospital di Melaka.
Terdahulu, Pak Wan antara ahli keluarga Alif yang turut disahkan positif Covid-19 pada Sabtu lalu.
Pak Wan dirawat di Hospital Sungai Buloh iaitu lokasi sama tempat ibu, bapa dan adik bongsu Alif dirawat. – K! ONLINE


Tujuh kontena susu tepung disita
Oleh MOHD SYALMIZI HAMID

29 November 2020, 3:45 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) menyita tujuh buah kontena mengandungi lebih 191 tan susu tepung ketika pemeriksaan di Terminal Kontena Butterworth Utara (NBCT) di sini kelmarin.
Pengarah Maqis negeri, Zarina Ramli berkata, operasi kira-kira pukul 5.45 petang itu dibuat selepas pihaknya mendapati produk berkenaan cuba dibawa masuk ke negara ini tanpa mematuhi syarat mengikut Permit Import Maqis.
“Terdapat tujuh kontena yang mengandungi susu tepung dari Ireland dan Belanda ditahan bagi siasatan lanjut kerana didapati tidak mematuhi syarat tersebut.
“Barang dagangan sebanyak 7,660 paket dengan berat keseluruhan kira-kira 191,500 kilogram itu dianggarkan bernilai RM1,995,662.60,” katanya dalam kenyataan di sini hari ini.
Beliau berkata, pihaknya melakukan siasatan mengikut Seksyen 15(1), Akta Perkhidmatan Kuarantin dan Pemeriksaan Malaysia 2011 (Akta 728). – K! ONLINE


Cemas anak terkunci dalam kereta
Oleh NOOR HASLIZA NUSI

29 November 2020, 4:05 pm
GEORGE TOWN – Pasangan suami isteri berdepan detik cemas kurang setengah jam apabila anak lelaki mereka terperangkap di dalam kereta selepas kenderaan itu terkunci sendiri di kawasan perumahan di Taman Terubong Indah, Ayer Itam di sini hari ini.
Kejadian kira-kira pukul 12.45 tengah hari itu berlaku ketika kanak-kanak berusia setahun empat bulan dikatakan berada seorang diri di dalam kereta jenis Proton Saga terbabit.
Difahamkan, pasangan tersebut termasuk orang awam sebelum itu sedaya upaya memujuk kanak-kanak tersebut supaya membuka tingkap termasuk berusaha membuka pintu kereta disebabkan kunci tertinggal di dalam tetapi gagal.
Pegawai Operasi dari Balai Bomba dan Penyelamat Paya Terubong, Mohamad Noor Zahidi Ahmad berkata, pihaknya menerima panggilan berhubung kejadian berlaku pada pukul 12.50 tengah hari dan tiba kurang 10 minit kemudian.
Menurutnya, sebaik tiba di lokasi kejadian mendapati kanak-kanak itu masih berada di dalam kereta dalam keadaan enjin tertutup.
“Kami menggunakan kaedah memujuk oleh bapanya sendiri disebabkan dia (kanak-kanak) tersebut dilihat lebih serasi dengan lelaki itu.

“Dia ketika itu berada dalam keadaan stabil. Usaha memujuknya berjaya dilakukan kurang 10 minit setelah kanak-kanak tersebut membuka sendiri tingkap kereta berkenaan,” katanya kepada Kosmo! di sini hari ini.
Mohamad Noor berkata, operasi menyelamat kanak-kanak terperangkap di dalam kereta itu tamat sepenuhnya pada pukul 1.30 petang. – K! ONLINE


Pesakit angin ahmar nyaris terperangkap dalam banjir kilat
Oleh OTHMAN YAHAYA

29 November 2020, 3:42 pm
SUNGAI PETANI – Tindakan pantas jiran mengangkat seorang pesakit angin ahmar berjaya menyelamatkannya daripada terperangkap dalam kejadian banjir kilat di Taman Kenari di sini semalam.
Dalam kejadian kira-kira pukul 4 petang itu, pesakit, Ismail Idris, 55, yang sukar bergerak diangkat empat jiran ke Surau Al-Muflihin terletak kira-kira 100 meter dari rumahnya.
Menurut isteri kepada pesakit terbabit, Maznah Osni, 51, suaminya diserang angin ahmar kira-kira tiga bulan lalu mengakibatkan bahagian kiri badannya tidak dapat berfungsi.
“Semasa kejadian, saya bersama suami dan anak perempuan, Nur Sazalisa, 14, sedang berbual di ruang tamu rumah.
“Hujan lebat berpanjangan lebih dua jam menyebabkan rumah mula dinaiki air hingga paras buku lali,” katanya ketika ditemui di pusat pemindahan sementara (PPS) Masjid Al-Abrar di Taman Peruda di sini hari ini.
Katanya, dalam keadaan panik itu, dia dan anaknya cuba mengangkat suami ke atas katil tetapi gagal dan terus keluar untuk mendapatkan bantuan jiran.

“Jiran datang angkat suami dan terpaksa mengharungi air pada paras lutut sebelum berjaya  menempatkannya di sebuah surau berdekatan.
“Saya bersyukur tindakan pantas jiran berjaya menyelamatkan suami kerana beberapa minit
selepas itu air dilihat memenuhi rumah sehingga paras pinggang,” ujarnya.
Sementara itu, Pegawai Pertahanan Awam Daerah Kuala Muda, Kapten (PA) Azhar Ahmad berkata, banjir kilat yang melanda petang semalam membabitkan empat buah kampung di mukim Sungai Petani dan sebuah kampung dalam mukim Sidam Kiri.
“Seramai 435 orang mangsa daripada 109 keluarga telah dipindahkan dengan
bantuan agensi penyelamat lain ke tiga pusat pemindahan sementara (PPS) di Masjid Al-Abrar
di Taman Peruda, di Surau Kampung Haji Wahab dan Dewan Masjid Al-Huda di Kampung Jerung.
“Selepas air surut penduduk dibenarkan pulang ke rumah masing-masing dan tiga PPS terbabit kemudiannya telah ditutup bermula tengah hari tadi,” katanya. – K! ONLINE


5 PATI ditangkap masuk Malaysia melalui jalan tak sah
29 November 2020, 3:24 pm
PETALING JAYA- Dua orang pendatang asing tanpa izin (PATI) warga Indonesia ditahan pasukan Quick Reaction Force (QRF) di kawasan Kampung Masjid, Teluk Ramunia, Johor pukul 2.10 pagi tadi.
Markas Divisyen Ketiga Infantri Malaysia dalam satu kenyataan memaklumkan, hasil tangkapan tersebut membawa kepada tangkapan kedua melibatkan tiga lagi PATI yang bersembunyi berhampiran Kampung Wakap.
“Kesemua lima yang ditahan dipercayai baru tiba ke negara ini melalui jalan yang tidak sah terdiri daripada empat lelaki dan seorang perempuan berusia sekitar 22 hingga 41 tahun.
“Nilai rampasan keseluruhan tangkapan dianggarkan berjumlah RM 1,492 melibatkan wang tunai Ringgit Malaysia dan matawang Indonesia bersama dua buah telefon bimbit,” katanya dalam satu kenyataan hari ini.
Kesemua PATI ditahan dan dibawa ke Markas Taktikal Tanjung Sepang untuk menjalani pemeriksaan dan saringan Covid-19 sebelum diserahkan kepada pihak Jabatan Imigresen.
Laporan polis telah dibuat di Balai Polis Bayu Damai. – K! ONLINE


Red Bull pening cari enjin baharu
Oleh KOSMO!

29 November 2020, 3:00 pm
LONDON – Penarikan diri Honda sebagai pembekal unit kuasa dalam saingan Formula Satu (F1) musim 2021 memberikan masalah besar buat pasukan Red Bull Racing untuk bersaing musim depan.
Pasukan yang berpangkalan di Milton Keynes, Buckinghamshire, England itu tertekan untuk membuat keputusan untuk mencari pembekal unit kuasa yang baharu.
Ketua pasukannya, Christian Horner menegaskan, pihaknya akan membuat pengumuman pada 30 November ini mengenai enjin baharu yang akan mereka guna pada 2021 nanti.
“Kami tiada masalah jika terus dibenar menggunakan unit kuasa Honda walaupun tidak lagi boleh mendapatkan nasihat teknikal daripada mereka.
“Pada masa sama, kami juga perlu memikirkan jalan penyelesaian yang lain untuk menjalinkan kerjasama dengan pasukan lain,” kata Horner.
Red Bull sudah melakukan pertemuan dengan Persekutuan Permotoran Antarabangsa (FIA) berkenaan masalah tersebut dan melakukan perbincangan dengan pasukan F1 yang lain berkenaan masalah yang dihadapi mereka.

Mercedes tiada masalah jika Red Bull menggunakan unit kuasa selain Honda musim depan, namun Renault dan Ferrari menentang idea tersebut.
“Buat masa ini tiada lagi sebarang keputusan dibuat tetapi awal Disember nanti kami akan menentukan arah tuju Red Bull musim 2021 nanti.
“Peraturan yang ditetapkan FIA ketika ini sangat rumit dan mahal. Jika FIA menginginkan pasukan baharu menyertai F1 semuanya harus lebih mudah dan murah.
“Penggunaan unit kuasa Honda hanya akan berjaya jika peraturan enjin dibekukan pada 2022 bukannya 2021,” kata penasihat pasukan Red Bull, Helmut Marko. – AGENSI


Ibu, anak setahun terperangkap banjir diselamatkan
Oleh NOR AZIHAN MD. GHAZALI

29 November 2020, 2:31 pm
KUALA SELANGOR – Dua beranak termasuk seorang kanak-kanak lelaki berusia setahun berjaya diselamatkan selepas terperangkap setengah jam dalam banjir di Jalan Rizab Zazuli, Kampung Bukit Cerakah, Jeram di sini tengah malam tadi.
Kejadian berlaku kira-kira pukul 12.30 tengah malam, selepas rumah sewa diduduki Nurul Amira Hadzri, 28, dan anaknya, Mohd. Dayan Mikail Fauza dinaiki air sedalam 0.6 meter.
Difahamkan semasa kejadian suami mangsa tiada di rumah berikutan bekerja di sebuah kilang di Perak.
Penolong Pengarah Bahagian Operasi Jabatan Bomba dan Penyelamat Selangor, Hafisham Mohd. Noor berkata, berdasarkan maklumat Nurul Amira sempat menghubungi ibunya yang tinggal di kawasan berhampiran bagi membantu mereka namun gagal sebelum menghubungi pihak bomba pukul 12.37 pagi.
Kata beliau, seramai 10 anggota termasuk pegawai dari Balai Bomba dan Penyelamat Kuala Selangor dikejarkan di lokasi kejadian sebelum tiba pukul 1 pagi.
“Dua beranak itu berjaya dibawa keluar dengan menggunakan van khas milik bomba memandangkan laluan masuk ke kawasan kediaman mangsa masih boleh dilalui kenderaan.

“Mereka ditempatkan di pusat pemindahan sementara (PPS) di Sekolah Kebangsaan (SK) Datuk Maharajalela,” katanya ketika dihubungi Kosmo! di sini hari ini.
Menurut Hafisham, dua beranak itu merupakan keluarga ketiga berjaya dipindahkan oleh petugas sepanjang.
Ketika ini, terdapat 12 mangsa masih ditempatkan di PSS SK Dato Maharajalela termasuk dua beranak berkenaan. – K! ONLINE


Pesakit gout kronik terlantar sejak setahun lalu
Oleh ABDUL RAZAK IDRIS

29 November 2020, 3:38 pm
SHAH ALAM – Penyakit gout yang kronik menyebabkan seorang pemuda dari Jalan Aziz Kampung Jalan Kebun terlantar di katil sejak setahun yang lalu.
Mohd. Shuhardy Mohammed Sarbin, 43, berkata, beliau kini dijaga ibu saudaranya setelah penyakitnya itu membuatkan tubuhnya menjadi lemah.
Mohd. Shuhardy berkata, beliau tiada sumber pendapatan dan mengharapkan bantuan Lembaga Zakat Selangor (LZS) sebanyak RM300 yang diterimanya sejak empat bulan lalu.
“Semasa diserang penyakit gout kronik saya masih bekerja, setelah gout menyerang seluruh badan saya terus terlantar. Tidak boleh bangun.
“Baru sekarang saya boleh bergerak tetapi lutut saya memang tidak berdaya. Saya pun perlu berhati-hati makan ubat dibimbangi buah pinggang rosak,”katanya kepada pemberita hari ini.
Beliau ditemui pada Program Kunjungan Prihatin beberapa Pertubuhan Bukan Kerajaan (NGO) Daerah Klang.

Turut hadir ialah Pengerusi Pertubuhan Dalam Komuniti Bandar Botanik Klang, Datuk Nor Shahbudin Monil dan Pengerusi 99 Kebajikan Insan Selangor (Kesan), Muhd. Ali Zakariah.
Mohd. Shuhardy yang masih bujang berkata, beliau berharap ada pihak yang membantu dirinya yang kini tiada pendapatan yang mencukupi setelah penyakit tersebut menyerang.
“Sakit ini kadang-kadang menyebabkan saya menjadi resah. Apabila asid urik meningkat badan menjadi lemah.
“Memang saya belum cukup pulih untuk bekerja seperti dahulu. Berbanding setahun lalu badan saya dalam lingkungan 90 kilogram (kg) kini sudah menjadi 50 kg,” katanya.
Orang ramai yang ingin menderma boleh memasukkan sumbangan tunai ke akaun Maybank 162786287419 Mohd. Shuhardy Mohammed Sarbin. – K! ONLINE


Pertarungan Tyson, Roy Jones berakhir seri
Oleh KOSMO!

29 November 2020, 2:34 pm
PERTEMBUNGAN epik, Mike Tyson dan Roy Jones Jr berakhir seri selepas kedua-dua juara tinju dunia itu mengutip mata seri di sepanjang lapan pusingan perlawanan yang berlangsung di Staples Centre, Los Angeles sebentar tadi.
Meskipun Tyson dilihat mendominasi perlawanan dengan kiraan mata 10-9, namun tiga juri menegaskan saingan tersebut berakhir dengan keputusan seri.
Christy Martin memberi markah 76-76 kepada Tyson dan Vinny Paz memberi kemenangan kepada Jones Jr. dengan 80-76 mata. Seorang lagi pengadil perlawanan, Chad Dawson memberi kemenangan kepada Tyson dengan keputusan 80-76.
Kedua-dua petinju tersebut, Tyson dan Jones Jr. menerima keputusan itu serta tidak berdepan masalah untuk turun ke gelanggang sekali lagi.
“Bagi saya perlawanan yang menarik dan saya akur dengan keputusan ini. Penonton juga gembira dengan hasil perlawanan ini. Ya, saya tidak berdepan masalah untuk turun ke gelanggang sekali lagi,” kata Tyson sejurus tamat perlawanan. – AGENSI


Amaran Arteta buat benteng Arsenal
Oleh KOSMO!

29 November 2020, 2:30 pm
LONDON – Pengurus Arsenal, Mikel Arteta memberi amaran buat anak-anak buahnya mengenai kualiti yang ada dalam skuad Wolverhampton Wanderers menjelang pertemuan kedua-dua pasukan dalam aksi Liga Perdana Inggeris (EPL) di Stadium Emirates awal pagi esok.
Kata Arteta, pasukan Wolves yang dikendalikan oleh Nuno Espirito Santo boleh memberikan ancaman yang besar sekiranya benteng pertahanan tidak berwaspada memandangkan mereka memiliki jentera serangan yang berkualiti.
“Saya tidak terkejut dengan prestasi konsisten pasukan Wolves sejak beberapa musim lepas kerana mereka telah dibentuk oleh pengendali yang memiliki falsafah bola sepak moden untuk tempoh yang cukup lama.
“Malah, pemain-pemain mereka juga sangat serasi dan bermain dalam satu kumpulan tidak kira sewaktu menyerang ataupun bertahan. Justeru, saya jangkakan aksi yang sukar tetapi bukanlah misi mustahil untuk pasukan meraih tiga mata penuh,” katanya.
Sementara itu, pemain tengah Arsenal, Dani Ceballos berharap benteng pertahanan waspada dengan larian pantas yang bakal diberikan oleh pemain sayap Wolves yang juga rakan sepasukannya dalam skuad Sepanyol iaitu Adama Traore.
“Traore adalah pemain sayap yang semakin meningkat naik tetapi masih belum cukup konsisten. Bagaimanapun, jika dia berada dalam posisi terbaik, benteng pertahanan kami bakal berdepan detik yang sukar.

“Justeru, saya harap barisan pemain memberi fokus sepenuhnya dan tidak mengambil mudah memandangkan kualiti dan kelebihan fizikal yang ada pada Traore dan rakan sepasukannya di jentera serangan sangat luar biasa,” katanya. – AGENSI


Dua dicekup tidak sampai 24 jam menyamun
Oleh DIYANATUL ATIQAH ZAKARYA

29 November 2020, 2:25 pm
MELAKA – Polis menahan dua lelaki tidak sampai 24 jam selepas mereka menyamun seorang wanita dengan melarikan sebuah beg galas yang turut mengandungi barang kemas di Taman Malim Jaya, di sini Khamis lalu.
Ketua Polis Daerah Melaka Tengah, Asisten Komisioner Afzanizar Ahmad berkata, kedua-dua suspek berusia 21 dan 22 tahun ditahan selepas dipercayai terlibat dalam kejadian samun membabitkan mangsa wanita berusia 41 tahun kira-kira pukul 6.45 pagi.
Katanya, bertindak atas laporan dibuat mangsa, sepasukan anggota polis dari Cawangan Siasatan Khas dan Jenayah Berat (D9) Ibu Pejabat Polis Daerah (IPD) Melaka Tengah dengan bantuan anggota Balai Polis Batu Berendam telah membuat tangkapan pada pukul 7.15 malam.
“Tangkapan telah dibuat di sebuah rumah di Batu Berendam dan kita turut merampas sebuah beg galas dipercayai milik mangsa yang mengandungi kad bank, wang tunai RM1, 200, sebentuk cincin dan seutas rantas emas.
“Pihak polis turut menahan dua lelaki berusia 20 dan 24 tahun kerana telah menghalang pasukan membuat tangkapan tersebut,” katanya ketika dihubungi di sini hari.
Afzanizar berkata, menurut laporan dibuat, sebelum kejadian mangsa yang baru keluar dari rumahnya ternampak ibunya sedang berbual dengan suspek dan mendakwa mengenalinya.

“Ketika mangsa menuruni tangga untuk pergi kerja, suspek telah mengikuti belakangnya dan tiba-tiba memukul kepalanya menggunakan topi keledar.
“Suspek kemudian menarik dan melarikan beg galas milik mangsa,” katanya.
Katanya, suspek utama kes berusia 21 tahun kini direman selama tujuh hari sehingga esok. – K! ONLINE


Ain Edruce sah hamil empat bulan
Oleh MOHAMMAD SHAHEMY AZMI

29 November 2020, 3:24 pm
PETALING JAYA – Pelakon dan pengacara Ain Edruce akhirnya mengesahkan bahawa dirinya kini sedang hamil empat bulan.
Ain atau nama sebenarnya Nurulain Edruce, 29, berkata, dia menutup mulut tentang kehamilannya selama ini kerana merasakan usia kandungan masih terlalu awal untuk dihebahkan kepada umum.
“Saya tidak boleh cakap apa-apa tentang kehamilan ini kerana masih terlalu awal walaupun ramai yang cakap nampak ‘baby bump’ saya.
“Sekarang ini ya, saya sedang mengandung. Usia kandungan sekarang sudah emp;at bulan,” ujarnya dalam satu sebuah video dalam YouTubenya hari ini.
Dalam pada itu, pelakon drama Kekasih Paksa Rela itu menjelaskan bahawa dia mendapat tahu tentang kehamilannya beberapa hari sebelum bercuti di Langkawi bersama suaminya.
Ekoran berita gembira tersebut, Ain dan suaminya, Amirul Hafiz Mustaffa terpaksa menangguhkan sebarang bentuk aktiviti lasak sepanjang percutian mereka di Langkawi.

“Saya lakukan ujian kehamilan ini selepas menyedari saya lambat datang bulan. Jadi untuk keselamatan bayi di dalam kandungan, saya terpaksa mengelak daripada melakukan aktiviti lasak sepanjang bercuti,” ujarnya.
KIT ujian kehamilan Ain yang menunjukkan tanda positif.
Ain turut memberitahu bahawa tahun 2020 menjadi tahun paling bermakna baginya walaupun seluruh dunia sedang berperang dengan penularan wabak Covid-19.
Katanya, mungkin bagi orang lain tahun ini (2020) berlaku terlalu banyak benda yang tidak elok dan mencabar.
“Namun bagi Ain, tahun 2020 ini adalah tahun yang paling diingati dan tidak boleh dilupakan sebab kehamilan ini,” katanya.
Dalam perkongsian video yang dimuat naik itu, Ain turut membuat kejutan kepada suaminya dengan menunjukkan keputusan pada alat ujian kehamilan selain turut berkongsi berita gembira bersama kedua-dua orang tuanya dan kenalan rapat.
Terdahulu, Ain mendirikan rumah tangga dengan ahli perniagaan bernama Amirul Hafiz Mustaffa pada 13 Disember tahun lalu selepas enam bulan mengikat tali pertunangan. – K! ONLINE


RM1.2 juta melayang, Ferrari sewa kemalangan
Oleh KOSMO!

29 November 2020, 2:44 pm
CHICAGO – Sebuah kereta sport mewah, Ferrari Spider terbalik dan terbakar apabila seorang pemandu hilang kawalan dan terlibat dalam satu nahas jalan raya, awal pagi kelmarin.
Kereta mewah dipandu mangsa berusia 22 tahun dengan seorang penumpang berumur 20 tahun itu terbabas di selekoh Oak Street, Lake Shore Drive sekitar pukul satu pagi kelmarin.
Sumber mendakwa kereta dipandu laju merempuh hadangan di Lake Shore Drive sebelum terbalik dan terbakar, lapor stesen televisyen CBS 2.
Polis pula mengesahkan bahawa kereta mewah itu hanyalah disewa untuk kegunaan pada hujung minggu.
Kedua-dua mangsa dilaporkan berada dalam keadaan stabil dan sedang dirawat di Hospital Northwestern Memorial.
Mangsa dikatakan sedang memandu menuju ke utara bandar ketika kemalangan berlaku.

“Tolong patuhi had laju,” tegas Jabatan Bomba Chicago dalam satu ciapan Twitter tentang kemalangan itu.
Untuk makluman, sebuah kereta Ferrari Spider baharu dianggarkan bernilai $300,000 (RM1.2 juta). – Agensi